text:
--नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ प्रदान कएल गेल
--कविता गोष्ठीक आयोजन भेल
-समानान्तर मैथिली नाटक आ फिल्मपर परिचर्चा सम्पन्न
-जगदीश प्रसाद मण्डल लिखित नाटक "वीरांगना" (निर्देशक बेचन
ठाकुर)क मंचन सात बजे साँझसँ शुरू भऽ गेल अछि
-काल्हि बेचन ठाकुर लिखित आ निर्देशित नाटक "विश्वासघात" मंचित भेल। ६ घण्टा धरि चल ई नाटक ९ बजे रातिमे (२८ जनवरी २०१२) खतम भेल रहए।
-९ बजे राति सँ एक बजे राति धरि गजेन्द्र ठाकुर लिखित जादू वास्तविकतावादी नाटक "उल्कामुख"(निर्देशक बेचन ठाकुर)क मंचन (२८ जनवरी २०१२) भेल छल।
-मैथिलीमे समानान्तर रंगमंचक आरम्भ मानल जा रहल अछि। भरत नाट्यशास्त्र आधारित एस.एस.जानकीक ड्राइंग बनाओल रंगमंचपर ई नाटक लोक तन्मयतासँ देखलनि। "स्लैपस्टिक ह्यूमर" बला सस्ता लोकप्रियता बला नाटक सभक अन्तक शंखनादक रूपमे ऐ नाट्य उत्सवकेँ देकल जा रहल अछि, जइमे ने भगताक भ्रष्ट-हिन्दीक प्रयोग भेल छल आ ने जातिवादी वाक्य संरचना कतौ देखबामे आओल, ई दुनू विशेषता हिन्दीसँ मैथिलीमे अनूदित नाटक, आ मैथिली उपन्यास-कथाक नाट्य रूपान्तरण धरिमे जबर्दस्ती घोसियाओल जाइत रहल छल। जखनकि मूल हिन्दीमे ऐ तरहक जाति आधारित वाक्य संरचना नै छलै, तइयो ब्राह्मणवादी जातिवादी रंगमंच ऐ तरहक रूपान्तरण तथाकथित नीच जाइतकेँ अपमानित करबा लेल आ अपन अहमक तुष्टि लेल करैत रहल, आ तेँ सर्वहारा वर्ग अपनाकेँ ऐ सँ दूर रखने रहल।
-पूर्ण रूपसँ महिला कलाकार लऽ कऽ बेचनजी मैथिली नाटकक मंचन करबेलन्हि, जे एकटा कीर्तिमान अछि।
-दुनू दिन -कार्यक्रम शुरू हेबासँ पहिनहिये आयोजन स्थल लोकसँ खचाखच भरि गेल छल। निर्धारित ११ पूर्वाह्णसँ प्रारम्भ भऽ कऽ राति एक बजे धरि पहिल दिन कार्यक्रम भेल, आइयो निर्धारित ११ पूर्वाह्णसँ प्रारम्भ भऽ कऽ आब अन्तिम सत्रमे जगदीश प्रसाद मण्डल लिखित नाटक "वीरांगना" (निर्देशक बेचन ठाकुर)क मंचन सात बजे साँझसँ शुरू भऽ गेल अछि
-स्थान-जे.एम.एस. कोचिंग सेन्टर, चनौरागंज, झंझारपुर
--२०म विदेह मैथिली प्रदर्शनी सेहो ऐ उत्सवक अन्तर्गत आयोजित भऽ रहल अछि, मैथिली पोथी देखबा आ किनबा लेल भारी भीड़।
--मैथिली रंगमंच- भरत नाट्यशास्त्रक अनुसार- ई अछि ऐ नाट्य उत्सवक थीम
-नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२
अभिनय- मुख्य अभिनय ,
सुश्री शिल्पी कुमारी, उम्र- 17 पिता श्री लक्ष्मण झा
श्री शोभा कान्त महतो, उम्र- 15 पिता- श्री रामअवतार महतो,
हास्य-अभिनय
सुश्री प्रियंका कुमारी, उम्र- 16, पिता- श्री वैद्यनाथ साह
श्री दुर्गानंद ठाकुर, उम्र- 23, पिता- स्व. भरत ठाकुर
नृत्य
सुश्री सुलेखा कुमारी, उम्र- 16, पिता- श्री हरेराम यादव
श्री अमीत रंजन, उम्र- 18, पिता- नागेश्वर कामत
चित्रकला
श्री पनकलाल मण्डल, उमेर- ३५, पिता- स्व. सुन्दर मण्डल, गाम छजना
श्री रमेश कुमार भारती, उम्र- 23, पिता- श्री मोती मण्डल
संगीत (हारमोनियम)
श्री परमानन्द ठाकुर, उम्र- 30, पिता- श्री नथुनी ठाकुर
संगीत (ढोलक)
श्री बुलन राउत, उम्र- 45, पिता- स्व. चिल्टू राउत
संगीत (रसनचौकी)
श्री बहादुर राम, उम्र- 55, पिता- स्व. सरजुग राम
शिल्पी-वस्तुकला
श्री जगदीश मल्लिक,५० गाम- चनौरागंज
मूर्ति-मृत्तिका कला
श्री यदुनंदन पंडित, उम्र- 45, पिता- अशर्फी पंडित
काष्ठ-कला
श्री झमेली मुखिया,पिता स्व. मूंगालाल मुखिया, ५५, गाम- छजना
किसानी-आत्मनिर्भर संस्कृति
श्री लछमी दास, उमेर- ५०, पिता स्व. श्री फणी दास, गाम वेरमा


c: text/html

text:
निरुपमा राव
निरूपमा राव ६ डिसम्बर १९५० मे मालापूरम, केरलमे जन्मल छल। सन् २०१०क अगस्टसँ भारतक विदेश सचिब बनल । भारतीय विदेश मन्त्रालयमे वरिष्ठ आईएफएस अधिकारी छल ।ओ चीनमे भारतीय राजदूत छल । भारतमे विदेश सचिब भऽ राव दोसर महिला छी। एहिसँ पहिले २००१ मे चोकिला अय्यर कुछ समयक लेल विदेश सचिब भेल । राव १९७३कऽ भारतीय विदेश सेवा (आईएफएस) परीक्षा निक करने छलिन। ओ २००१ मे भारतीय विदेश मन्त्रालयक पहिल महिला प्रवक्ता सेहो छल । चीन बाहेक ओ २००२ मे श्रीलङ्का आ पेरुक सेहो राजदूत भेल । ओ रुशक मस्कोमे डेपुटी चीफ अफ मिशनक रूपमे अपन कार्यकाल पूरा करै भारत आएल छल हिनकर पति सुधाकर राव कर्नाटकक मुख्य सचिव छल ।[१]

robotstxt: allowed

filter: keep


text:
एकेडमी पुरस्कार
अमेरिकाक एकेडमी अफ मोशन पिक्चर आर्ट्स एन्ड साइन्सेजद्वारा प्रदत्त एकेडमी पुरस्कार, जकरा अस्कर पुरस्कार[१] सेहो कहल जाइत अछि, चलचित्र व्यवसायसँ जुड़ल सर्वश्रेष्ठ निर्देशक, कलाकार, लेखक व प्राविधिकसभके प्रदान कएल जाएवला प्रतिष्ठित सालाना पुरस्कार छी। एकर पहिल समारोह १६ मई १९२९ के आयोजित कएल गेल छल।
विषय सूचीसभ
नामकरणसम्पादन
अस्कर नाम राखैक क कारण कि छी, ठीकसँ कहल नै जा सकैत अछि । बेट्टी डेविसक एक जीवनीमे एना कहल गेल अछि कि ओ ई नाम अपन प्रथम पति हार्मन अस्कर नेल्सन (Harmon Oscar Nelson) के नाम पर राखलक।
सन्दर्भ सामग्रीसभसम्पादन
एहो सभ देखीसम्पादन
बाह्य जडीसभसम्पादन
- एकेडमी पुरस्कार आइएमडिबीमे
- Website
- Oscars.org (आधिकारिक जालस्थल)
- Awardsdaily.com (popular Oscars blog)
- AR Rahman wins Oscar for Slumdog Millionaire - Video


text:
प्रस्तुत आलेख धीरेन्द्र प्रेमर्षिजी द्वारा छह मास पहिने नेपालसँ प्रकाशित पत्रिका लेल आग्रह केलापर लीखल गेल छल मुदा एखन धरि प्रकाशित नै हेबाक कारणे हम सार्वजनिक क' रहल छी...........
(आशीष अनचिन्हार)
आधुनिक मैथिली गजलक
संक्षिप्त आलोचनात्मक परिचय
प्रस्तुत आलेख हम
मैथिली गजलपर लिखने छी। वर्तमान शोधकेँ मानी तँ आब मैथिली गजल लगभग112 बर्खक भऽ गेल
अछि। एहि 112 बर्खमे मैथिली गजलमे बहुत रास प्रयोग आ स्थापना भेलै तकरे निरूपण करब
एहि लेखक उद्येश्य अछि। एहि लेखकेँ पढ़बासँ पहिने किछु तथ्य सामने राखि दी जाहिसँ मैथिली
गजलक सभ प्रयोग आ स्थापनाकेँ अहाँ सभ नीक जकाँ परखि सकब--
1) गजल लेल बहर ओ
काफिया अनिवार्य छै (बहरक पालनमे किछु छूट सेहो भेटै छै गजलकारकेँ मुदा धेआन राखू जे
बहरमे लिखते नै छथि हुनका लेल ई छूट कोन काजक)। पं.जीवन झासँ आधुनिक मैथिलीक गजलक जन्म
मानल जाइत अछि आ स्वाभाविक छै जे पहिल चीजमे सही आ गलत दूनू तत्व रहै छै तँइ पं.जीक
किछु गजलमे बहर ओ काफियाक नीक प्रयोग भेटत तँ किछु गजल गीत जकाँ भेटत। मुदा तकर बाद
कविवर सीताराम झा आ काशीकांत मिश्र मधुपजी मैथिलीक गजलक भार उठेला आ मैथिली गजलकेँ
विस्तार देला। कविवर आ मधुपजीक गजल सभ पूर्णरूपेण बहर ओ काफियासँ सजल अछि। हिनक दूनूक
गजल यथार्थमे मैथिली गजल अछि (भाषा मैथिलीक आ गजल व्याकरणकेँ मैथिलीक अनुरूप देल गेल
अछि)। कविवरजी आ मधुपजी दूनू कम्मे गजल लिखलाह मुदा हमरा जनैत ई गजल सभ व्याकरणयुक्त
आधुनिक मैथिली गजलक पृष्ठभूमि अछि।
2) लगभग 1970-75सँ
मैथिली गजल ओहन धाराक लोक सभहँक हाथमे आबि गेल जे कि गजल बारेमे किछु नै जनैत छलाह।
ओ मात्र दू पाँतिक बहर-काफियाहीन पाँति सभसँ बनल कविताकेँ गजल कहए लगलाह। कोनो विधामे
प्रयोग खराप नै छै मुदा पाठककेँ भ्रमित कए कऽ कएल प्रयोग हानिकारक होइत छै। एहि धाराक
लोक सभ कहैत छलाह गजलमे कोनो नियम नै होइत छै। किछु गोटे कहैत छलखनि जे मैथिलीमे गजल
भैए ने सकैए। जखन कि हुनका सभसँ पहिनेहें कविवर आ मधुपजी व्याकरणयुक्त गजल लीखि चुकल
छलाह। उपरेमे कहने छी जे एहि धाराक लोक सभकेँ गजलक ज्ञान नै छलनि संगे-संग हिनका सभकेँ
मैथिली गजलक इतिहासक बारेमे सेहो पता नै छलनि अन्यथा "गजलमे कोनो नियम नै होइ
छै" वा " मैथिलीमे गजल लिखले नै जा सकैए" एहन-एहन बयान देबासँ पहिने
ओ सभ जरूर पं.जीवन झा, कविवर सीताराम झा, काशीकांत मिश्र मधुपजीक गजलमे प्रयोग भेल
नियम सभकेँ जरूर देखितथि।
3) एहि आलेखमे हम
दूनू धाराक उल्लेख करब। दूनू धाराक गजलमे की-की अंतर अछि, दूनू धाराक गजलमे कोन-कोन
काज भेल अछि। दूनू धाराक की कमजोरी अछि। दूनू धाराक प्रतिनिधि गजलकार सभहँक किछु शेर
सभ सेहो हम देब। मैथिलीमे व्याकरणयुक्त धारा पहिनेसँ अछि तँ पहिने ओकरे वर्णन हएत बादमे
बिना व्याकरण बला धाराक। जे गजलक नियम पालन नै करै छथि हुनकर कहब छनि जे व्याकरणसँ
विचार ओ भाव बन्हा जाइ छै (ई मोन राखू जे एहन कहए बला लोक सभ मात्र साम्यवादी वा कथित
प्रगतिशील भावक बात करै छथि)। हम एहि लेखमे व्याकरणयुक्त गजल सभहँक उदाहरण दैत साबित
करब जे कोना व्याकरणसँ भाव कि विचार आदि पुष्ट होइत छै।
4) मैथिली गजल मने
ओ गजल जे कि मैथिलीमे लिखल गेल चाहे ओकर देश कोनो किएक ने हो।
5) एहि आलेखक
सभ तथ्य हमर पोथी "मैथिली गजलक व्याकरण ओ इतिहास"मे आबि चुकल अछि जकरा हम
एहिठाम प्रसंगक हिसाबें पुनर्लेखन केलहुँ अछि।
आधुनिक मैथिली गजलक
इतिहास
मैथिलीमे गजल उर्दू
भाषाक माध्यमें आएल। उर्दूमे फारसीसँ आ फारसीमे अरबीसँ। पं.जीवन झा (जन्म आ मृत्युः
1848-1912) अपन नाटक "सुन्दर संयोग" आ "सामवती पुनर्जन्म"मे पहिल
बेर गजल लिखलाह। सुन्दर संयोग 1905 इ.मे प्रकाशित भेल छल। तकर बाद कविवर सीताराम झा
(जन्म 1891 ई.मे तथा निधन 1975 ई) गजल लिखलाह। कविवरजीक "जगत मे थाकि जगदम्बे
अहिंक पथ आबि बैसल छी" ई गजल 1928मे प्रकाशित कविवर सीताराम झा जीक " सूक्ति
सुधा ( प्रथम बिंदु )मे संग्रहीत अछि। काशीकांत मिश्र मधुप (जन्म-मृत्युः
1906-1987) "मिथिलाक पूर्व गौरव नहि ध्यान टा धरै छी" नामक गजल लिखलाह जे
कि 1932मे मैथिली साहित्य समिति, द्वारा काशीसँ "मैथिली-संदेश" नामक पत्रिकामे
प्रकाशित भेल।
व्याकरणयुक्त आधुनिक
मैथिली गजलक इतिहास
पं.जीवन झाजीसँ एहि
धाराक शुरुआत भेल आ तकर बाद कविवर सीताराम झा, काशीकांत मिश्र मधुप, योगानंद हीरा,
जगदीश चन्द्र ठाकुर "अनिल", विजय नाथ झा, गजेन्द्र ठाकुर, मुन्नाजी, शान्तिलक्ष्मी
चौधरी, ओमप्रकाश झा, अमित मिश्र, जगदानन्द झा मनु,, कुन्दन कुमार कर्ण, श्रीमती इरा
मल्लिक, राम कुमार मिश्र, नीरज कुमार कर्ण, प्रदीप पुष्प, राजीव रंजन मिश्रा, चंदन
कुमार झा आदि भेलथि। एहि धाराक अंतर्गत सरल वार्णिक बहरमे लीखए बला किछु गजलकार एना
छथि-- इरा मल्लिक, सुनील कुमार झा, पंकज चौधरी नवल श्री, मिहिर झा, अनिल मल्लिक, दीप
नारायण विद्यार्थी,प्रवीन नारायण चौधरी प्रतीक, भावना नवीन, रवि मिश्रा भारद्वाज, अजय
ठाकुर मोहन, प्रभात राय भट्ट, सुमित मिश्रा "गुंजन" आदि। एहि ठाम स्पष्ट
करब बेसी जरूरी जे सरल वार्णिक बहर मात्र आरंभिक अनुशासन लेल अछि। एकर उद्येश्य ई अछि
जे पहिने गजलकार हल्लुकसँ सीखथि आ तकर बाद गजलक मूल बहरपर जाथि। ओना ई कहबामे हमरा
कोनो संकोच नै जे बहुतो बिना व्याकरण बला गजलकार सभसँ नीक ई सरल वार्णिक बला गजलकार
सभ लीखै छथि। सरल वार्णिक बहर मूल वैदिक छंद अछि जाहिमे गजलक हरेक पाँतिमे अक्षरक संख्या
एक समान देल जाइ छै जखन कि गजलक मूल बहर वर्णवृत अछि जाहिमे गजलक हरेक पाँतिक मात्राक्रम
एक समान रहै छै मने हरेक पाँतिक लघुकेँ निच्चा लघु आ दीर्घक निच्चा दीर्घ।
उपरक नाम सभहँक अलावे
हम अपने व्याकरणयुक्त गजलक समर्थक छी आ किछु गजल सेहो लीखि/कहि लै छी।
व्याकरणयुक्त आधुनिक
मैथिली गजलमे भेल काज
1905सँ लगातार व्याकरणयुक्त
लिखाइत रहल आ 11/4/2008केँ “अनचिन्हार आखर” नामक ब्लाग इंटरनेटपर आएल। एकरा एहि लिंकपर
देखल जा सकैए https://anchinharakharkolkata.blogspot.in/। अनचिन्हार आखर केर छोटका
नाम " अ-आ " राखल गेल अछि। ई ब्लाग हमरा द्वारा शुरू कएल गेल छल आ समय-समयपर
आन-आन गजलकार सभकेँ जोड़ल गेल। वर्तमानमे ई ब्लाग हमरा आ गजेन्द्र ठाकुर द्वारा संपादित
भऽ रहल अछि तँ देखी व्याकरणयुक्त आधुनिक मैथिली गजल लेल भेल किछु एहन काज जे अ.आ द्वारा
भेल ---
1) अ-आ प्रिंट वा
इंटरनेटपर पहिल उपस्थिति अछि जे की मात्र आ मात्र गजल एवं गजल अधारित विधापर केन्द्रित
अछि।
2) अ-आ केर आग्रहपर
श्री गजेन्द्र ठाकुर जी गजलशास्त्र लिखला जे की मैथिलीक पहिल गजलशास्त्र भेल। एही गजलशास्त्रमे
ठाकुरजी सरल वार्णिक बहरक जन्म देलाह।
3) अ-आ द्वारा
"गजल कमला-कोसी-बागमती-महानन्दा सम्मान" केर शुरूआत भेल। जे की स्वतन्त्र
रूपें गजल विधा लेल पहिल सम्मान अछि।
4) अ-आ केर ई सौभाग्य
छै जे ओ मैथिली बाल गजल नामक नव विधाकेँ जन्म देलक आ ओकर पोषण केलक। मैथिली भक्ति गजल
सेहो अ-आ केर देन अछि। विदेहक अङ्क 111 पूर्ण रूपेण बाल-गजल विशेषांक अछि आ अङ्क
126 भक्ति गजल विशेषांक।
5) बर्ख 2008 आ
2015 माँझ करीब 30टासँ बेसी गजलकार मैथिली गजलमे एलाह। ई गजलकार सभ पहिनेसँ गजल नै
लिखै छलाह। संगे-संग करीब 6-7टा गजल समीक्षक-आलोचक सेहो एलाह।
6) पहिल बेर मैथिली
गजलक क्षेत्रमे एकै बेर करीब 16-17 टा आलोचना लिखाएल।
7) अ-आ मैथिली गजलकेँ
विश्वविद्यालय ओ यू.पी.एस. सी एवं बी.पी.एस. सीमे स्थान दिएबाक अभियान चलौने अछि आ
एकटा माडल सिलेबस सेहो बना कऽ प्रस्तुत केने अछि।
8) अ-आ प. जीवन झा
जीक मृत्यु केर अंग्रेजी तारीख पता लगा ओकरा गजल दिवस मनेबाक अभियान चलौने अछि।
9) अ-आ 1905सँ लऽ
कऽ 2013 धरिक गजल सङ्ग्रहक सूची एकट्ठा ओ प्रकाशित केलक (व्याकरणयुक्त एवं व्याकरणहीन
दूनू)।
10) अ-आ अधिकांश
गजलकारक (व्याकरण युक्त एवं व्याकरणहीन दूनू) संक्षिप्त परिचय प्रस्तुत केलक।
11) अ-आ 62 खण्डमे
गजलक इस्कूल नामक श्रृखंला चलौलक जे की समान्य पाठकसँ लऽ कऽ गजलकार धरि लेल समान रूपसँ
उपयोगी अछि।
12) अ-आ मैथिलीमे
पहिल बेर आन-लाइन मोशयाराक आरम्भ केलक आ ई बेस लोकप्रिय भेल।
13) मैथिली गजल आ
अन्य भारतीय भाषाक गजल बीच संबंध बनेबाक लेल "विश्व गजलकार परिचय शृखंला"
शुरू कएल गेल।
14) एखन धरि अ.आ
केर माध्यमें मैथिली गजलमे गजल-1386, रुबाइ-417, बाल गजल 207, बाल रुबाइ-47, भक्ति
गजल-47, हजल-21, आलोचना-28, कसीदा-3, नात-2, बंद-4,भक्ति रुबाइ-1, माहिया-2, देल जा
चुकल अछि। जतेक गजलकार अ.आ केर माध्यमें आएल छथि हुनका सभ द्वारा रचित गजलक संख्या
जोड़ल जाए तँ लगभग 3000 गजलक संख्या पहुँचत।
अनचिन्हार आखरक एही
काज सभकेँ देखैत मैथिली गजलक पहिल अरूजी गजेन्द्र ठाकुर 2008क बाद सँ लऽ कऽ वर्तमान
कालखंडकेँ "अनचिन्हार युग" केर नाम देलाह (1905सँ लऽ कऽ 2007 धरिक कालखंडकेँ
गजेन्द्रजी आधुनिक मैथिलीक पहिल गजलकार जीवन झाजीक नामपर "जीवन युग" नाम
देलाह)।
मैथिली गजलमे विदेह
केर योगदान
विदेह इंटरनेटक प्रसिद्ध
मैथिली पत्रिका अछि जे कि गजेन्द्र ठाकुरजी द्वारा संचालित अछि आ हरेक मासक 1 आ 15
तारीखकेँ प्रकाशित होइत अछि। एकरा एहि लिंकपर देखल जा सकैए http://videha.co.in/ विदेहक
किछु एहन काज जै बिना आधुनिक व्याकरणयुक्त मैथिली गजलक उत्थान सम्भव नै छल--
1) विदेहक 21म अंक
(1 नवम्बर 2008)मे राजेन्द्र विमल जीक 2 टा गजल अछि। राम भरोस कापड़ि भ्रमर आ रोशन
जनकपुरी जीक 11 टा गजल अछि। संगे-संग धीरेन्द्र प्रेमर्षि जीक 1 टा आलेख मैथिलीमे गजल
आ एकर संरचना। अछि संगे-संग ऐ आलेखक संग 1 टा गजल सेहो अछि प्रेमर्षि जीक। विदेहक ऐ
अंकमे कतहुँ ई नै फड़िछाएल अछि जे ई गजल विशेषांक थिक मुदा विदेहक ऐसँ पहिनुक अंक सभमे
गजलक मादें हम कोनो तेहन विस्तार नै पबै छी तँए हम एही अंककेँ विदेहक गजल विशेषांक
मानलहुँ अछि।
2) विदेहक अंक
96 (15 दिसम्बर 2011)मे मुन्नाजी द्वारा गजल पर पहिल परिचर्चा भेल। ऐ परिचर्चाक शीर्षक
छल मैथिली गजल: उत्पत्ति आ विकास (स्वरूप आ सम्भावना)। ऐमे भाग लेलथि सियाराम झा सरस,
गंगेश गुंजन, प्रेमचंद पंकज, शेफालिका वर्मा, मिहिर झा ओमप्रकाश झा, आशीष अनचिन्हार
आ गजेन्द्र ठाकुर भाग लेलथि। ऐकेँ अतिरिक्त राजेन्द्र विमल, मंजर सुलेमान ऐ दूनू गोटाक
पूर्वप्रकाशित लेखक भाग, धीरेन्द्र प्रेमर्षिजीक पूर्व प्रकाशित लेख) सेहो अछि।
3) विदेहक अंक
111 (1/8/2012) जे की बाल गजल विशेषांक अछि जाहिमे कुल 16 टा गजलकारक कुल 93 टा बाल
गजल आएल।
4) विदेहक 15 मार्च
2013 बला 126म अंक भक्ति गजल विशेषांक छै।
5) 15 नवम्बर
2013केँ विदेहक 142म अंक "गजल आलोचना-समालोचना-समीक्षा" विशेषांक छल।
एहि सभहँक अलावे
विदेह समय-समयपर विभिन्न विधाक गोष्ठी करबैत रहल अछि जाहिमसँ एकटा गजल सेहो अछि।
आधुनिक व्याकरणयुक्त
मैथिली गजलक आलोचना
आधुनिक व्याकरणयुक्त
गजल आलोचनाक बात करी तँ सभसँ पहिने रामदेव झा जी द्वारा लिखल ओ रचना पत्रिकाक जून
1984मे प्रकाशित ओहि लेख केर चर्चा करए पड़त जकर शीर्षक "मैथिलीमे गजल" छल।
हमरा जनैत ई लेख ओहि समयक हिसाबें मैथिली गजल आलोचनाक सभ मापडंद पूरा करैत अछि (वर्तमान
समयमे रामदेव झाक जीक पुत्र सभ एही आलेखसँ वर्तमान गजलकेँ मापै छथि आ ई हुनकर सीमा
छनि। ईहो कहब उचित जे वर्तमान समयक हिसाबें ओ आलेख औसत स्तरक अछि मुदा एही कारणसँ एकर
महत्व कम नै भऽ जेतै)। ओना ई उल्लेखनीय जे ईहो आलेख गजलक विधानकेँ ओझरा कऽ राखि देने
अछि कारण एहि लेखमे गजलक बहरकेँ मात्रिक जकाँ मानल गेल छै जे कि वस्तुतः लेखक महोदय
केर सीमा छनि। वर्णवृत छंदमे हरेक पाँतिक मात्राक जोड़ एकै अबै छै आ मात्रिक छंदमे
सहो। हमरा जनैत रामदेव झा जी एहीठाम भ्रममे फँसि गेलाह। वर्णवृतमे लघु-गुरू केर नियत
स्थान होइत छै मुदा मात्रिक छंदमे लघुक स्थानपर दीर्घ सेहो आबि सकैए आ दीर्घक स्थानपर
लघु सेहो। मुदा गजलक बहर वर्णवृत छै। तथापि कमसँ कम ओहि समयमे ई कहए बला कियो सेहो
भेलै जे गजलमे विधान होइत छै आ सएह एहि आलेखक पहिल विशेषता अछि। एहि आलेखक दोसर विशेषता
ई जे रामदेव झाजी प्राचीन मैथिली गजलकार सभहँक नाम देने छथि जे कि सभ गजलक इतिहासकार
ओ पाठक लेल उपयोगी अछि। एहि आलेखक तेसर विशेषता अछि जे रामदेव झाजी स्पष्ट स्वरमे ओहि
समयक बहुत रास कथित क्रांतिकारी गजलकार सभहँक गजलकेँ खारिज करै छथि जे कि ओहि समयक
हिसाबसँ बड़का विस्फोट छल। ई आलेख ततेक प्रभावकारी भेल जे ओ समयक बिना व्याकरण बला
गजलकार सभ छिलमिला गेलाह आ एहि आलेखक विरोधमे विभिन्न वक्तव्य सभ देबए लगलाह। उदाहरण
लेल सियाराम झा सरस, तारानंद वियोगी, रमेश ओ देवशंकर नवीनजीक संपादनमे प्रकाशित साझी
गजल संकलन "लोकवेद आ लालकिला" (वर्ष 1990) केर कतिपय लेख सभ देखल जा सकैए
जाहिमे रामदेव झाजी ओ हुनक स्थापनाकेँ जमि कऽ आरोपित कएल गेल अछि। ओही संकलनमे देवशंकर
नवीन अपन आलेख "मैथिली गजलःस्वरूप आ संभावना"मे लिखै छथि जे
"............पुनः डा. रामदेव झाक आलेख आएल। एहि निबन्ध मे दू टा बात अनर्गल ई
भेल जे गजलक पंक्ति लेल छंद जकाँ मात्रा निर्धारित करए लगलाह आ किछु एहेन व्यक्तिक
नाम मैथिली गजल मे जोड़ि देलनि जे कहियो गजल नै लिखलनि"
आन लेख सभमे एहने
बात सभ आन आन तरीकासँ कहल गेल अछि। रामदेव झाजीक आलेखक बाद एहन आलेख नै आएल जाहिमे
गजलकेँ व्याकरण दृष्टिसँ देखल गेल हो कारण ताहि समयक गजलपर कथित क्रांतिकारी गजलकार
सभहँक कब्जा भऽ गेल छल। कोनो विधा लेल आलोचना प्राण होइत छै तँइ "अनचिन्हार आखर"
अपन शुरूआतेसँ आन काजक अतिरिक्त गजल आलोचनापर सेहो ध्यान केंद्रित केलक आ मैथिली गजलक
अपन आलोचक सभकेँ चिह्नित कऽ बेसी आलोचना लिखबेलक। आ एही कारणसँ मैथिली गजल आब ओहन आलोचक
सभसँ मुक्त अछि जे कि मूलतः साहित्य केर आन विधाक आलोचक छथि आ कहियो काल गजलक आलोचना
कऽ गजलपर एहसान करै छथि। ई पाँति लिखैत हमरा गर्व अछि जे मैथिली गजलकेँ आब छह-सात टासँ
बेसी अपन आलोचक छै। अनचिन्हार आखर जे-जे गजल आलोचना लिखबा कऽ प्रकाशित करबेलक तकर विवरण
एना अछि----
1) गजलक साक्ष्य
(तारानंद वियोगी जीक गजल संग्रह केर आशीष अनचिन्हार द्वारा कएल गेल आलोचना)
2) बहुरुपिया रचनामे
(अरविन्द ठकुर जीक गजल संग्रह केर ओमप्रकाश जी द्वारा कएल गेल आलोचना)
3) घोघ उठबैत गजल
(विभूति आनंद जीक गजल संग्रह केर ओम प्रकाश जी द्वारा कएल गेल आलोचना)
4) विदेहक 103म अंकमे
प्रकाशित प्रेमचंद पंकजक दूटा गजलक समीक्षा जे की ओमप्रकाश जी केने छथि
5) मुन्नाजीक गजल
संग्रह "माँझ आंगनमे कतिआएल छी"- समीक्षक गजेन्द्र ठाकुर
6) मैथिली गजल आ
अभट्ठाकारी
7) अज्ञानी संपादकक
फेरमे मरैत गजल (घर-बाहर पत्रिकाक अप्रैल-जून 2012 अंकमे प्रकाशित गजलक समीक्षा)
8) मैथिली बाल गजलक
अवधारणा
9) कतिआएल आखर (मुन्ना
जीक गजल संग्रह केर अमित मिश्र जी द्वारा कएल गेल आलोचना)
10) गजलक लेल (विजयनाथ
झा जीक गजल ओ गीत संग्रह- अहीँक लेल के ओमप्रकाश जी द्वारा कएल समीक्षा)
11) भोथ हथियार
(श्री सुरेन्द्र नाथ जीक गजल संग्रह केर ओमप्रकाश जी द्वारा कएल गेल आलोचना)
12) पहरा अधपहरा
(बाबा बैद्यानथ जीक गजल संग्रह केर आशीष अनचिन्हार द्वारा कएल गेल आलोचना)
13) गजलक लहास (स्व.
कलानन्द भट्टजीक गजलसंग्रह केरजगदानन्द झा मनु द्वारा कएल गेल आलोचना)
14) सूर्योदयसँ पहिने
सूर्यास्त (राजेन्द्र विमल जीक गजल संग्रहक आशीष अनचिन्हार कएल गेल आलोचना)
15) बहुत किछु बुझबैएः
कियो बूझि ने सकल हमरा (ओमप्रकाशजीक गजल संग्रहपर चंदन कुमार झाजीक आलोचना)
16) प्रतिबद्ध साहित्यकारक
अप्रतिबद्ध गजल (सियाराम झा सरसजीक गजल संग्रहपर जगदीश चंद्र ठाकुर अनिलजीक आलोचना)
17) अरविन्दजीक आजाद
गजल (अरविन्द ठाकुरजीक गजल संग्रहपर जगदीश चंद्र ठाकुर अनिलजीक आलोचना)
18) छद्म गजल (गंगेश
गुंजनजीक गजल सन किछुपर आशीष अनचिन्हार द्वारा कएल आलोचना)
19) कलंकित चान
(राम भरोस कापड़ि भ्रमरजीक गजल संग्रहक आशीष अनचिन्हार द्वारा कएल आलोचना)
20) मैथिली गजल व्याकरणक
शुरूआती प्रयोग (गजेन्द्र ठाकुरजीक गजल संग्रह "धांगि बाट बनेबाक दाम अगूबार पेने
छँ" केर आशीष अनचिन्हार द्वारा कएल आलोचना)
21) चिकनी माटिमे
उपजल नागफेनी (रमेशजीक गजल संग्रह "नागफेनी" केर आशीष अनचिन्हार द्वारा कएल
आलोचना)
22) नवगछुलीक प्रांजल
सरस रसाल: नव अंशु (अमित मिश्र केर गजल संग्रह "नव-अंशु" केर शिव कुमार झा"टिल्लू"
द्वारा कएल गेल समीक्षा)
23) सियाराम जा सरस
जीक गजल संग्रह "शोणिताएल पैरक निशान"पर कुंदन कुमार कर्णजीक टिप्पणी
24) श्री जगदीश चन्द
ठाकुर ऽअनिलऽ जीक लिखल गजल संग्रह "गजल गंगा" केर जगदानंद झा"मनु"
द्वारा कएल समीक्षा
25) मैथिली गजलक
संसारमे अनचिन्हार आखर (आशीष अनचिन्हारक गजल संग्रहक जगदीश चंद्र ठाकुर अनिलजी द्वारा
कएल आलोचना)
26) थोड़े माटि बेसी
पानि (सियाराम झा सरसजीक गजल संग्रहपर कुंदन कुमार कर्णजीक आलोचना)
आधुनिक व्याकरणयुक्त
मैथिली गजलक किछु उदाहरण
एहि ठाम आब हम किछु
शेरक उादहरण देब आ एहिमे हम अरबी बहर जे कि गजलक मूल बहर अछि आ सरल वार्णिक बहर दूनूमे
लिखल शेर सभ प्रस्तुत करब। हम उदहारणमे सभ विचार बला शेर राखब जाहिसँ पाठक सहजहिं बुझता
जे बहर-व्याकरण गजलक विचारमे बाधक नै होइत छै। गजलक पहिल पाँतिमे जे मात्राक्रम रहै
छै तकर ओ पूरा गजलमे पालन करब छंद वा बहरक निर्वाह केनाइ भेलै। ऐठाम हम स्पष्ट करी
जे मैथिलीक आधुनिक व्याकरणयुक्त गजलकारक संख्या बहुत बेसी अछि मुदा हम एहिठाम मात्र
ओतबे गजलकारक शेर लेलहुँ अछि जाहि हमर उद्येश्य पूरा भऽ जाए (उदाहरणमे आएल शेर सभ एकौ
गजलक भऽ सकैए आ अलग अलग गजलक सेहो। संपादक महोदयसँ आग्रह जे उदाहरणमे देलग गेल शेर
सभहँक वर्तनीकेँ यथावत् राखथि)।--
पं जीवन झाजीक एकटा
गजलमे वर्णित विरहक नीक चित्रण देखू—
अनंङ्ग सन्ताप सौं
जरै छी अहाँक चिन्ता जतै करै छी
सखीक लाजे ततै मरै
छी जतै कही वा जतै कहाबी
एहि शेरक मात्रक्रम
12+122+12+122+12+122+12+122 अछि आ पूरा गजलमे एकर प्रयोग भेल अछि। झाजीक दोसर गजलक
एकटा आर विरहपरक शेर देखू—
अहाँ सों भेंट जहिआ
भेल तेखन सों विकल हम छी
उठैत अन्धार होइए
काज सब करबामे अक्षम छी
एहि शेरक मात्राक्रम
1222+1222+1222+1222 अछि आ पूरा गजलमे एकर प्रयोग भेल अछि। उपरक एहि तीन टा उदाहरणसँ
स्पष्ट अछि जे पं. जीवन झाजी मैथिली गजल आ गजलक व्याकरणक बीच नीक ताल-मेल रखने छलाह।
फेर हुनक तेसर शेरक एकटा आरो शेर देखू जे कि प्रेममे पड़ल नायक-नायिका मनोभाव अछि--
पड़ैए बूझि किछु
ने ध्यानमे हम भेल पागल छी
चलै छी ठाढ़ छी बैसल
छी सूतल छी कि जागल छी
एहि शेरक मात्राक्रम
1222+1222+1222+1222 अछि आ पूरा गजलमे एकर प्रयोग भेल अछि। कविवर सीताराम झाजीक किछु
शेरक उदाहरण देखू—
हम की मनाउ चैती
सतुआनि जूड़शीतल
भै गेल माघ मासहि
धधकैत घूड़तीतल`
मतलाक छंद अछि
2212+ 122+2212+ 122 आब एही गजलक दोसर शेर मिला लिअ-
अछि देशमे दुपाटी
कङरेस ओ किसानक
हम माँझमे पड़ल छी
बनि कै बिलाड़ि तीतल
पहिल शेर आइयो ओतबे
प्रासंगिक अछि जते पहिले छल। आइयो नव साल गरीबक लेल नै होइ छै। दोसर शेरकेँ नीक जकाँ
पढ़ू आइसँ साठि-सत्तर साल पहिलुक राजनीतिक चित्र आँखि लग आबि जाएत। स्पष्ट अछि जे बिना
व्याकरण तोड़ने कविवरजी प्रगतिशील भावक गजल लिखला जे अजुको समयमे ओतबे प्रासंगिक अछि
जतेक की पहिने छल। जे ई कहै छथि जे बिना व्याकरण तोड़ने प्रगतिशील गजल नै लिखल जा सकैए
हुनका सभकेँ ई उदाहरण देखबाक चाही। काशीकान्त मिश्र "मधुप" जीक दूटा शेर
देखल जाए—
मिथिलाक पूर्व गौरव
नहि ध्यान टा धरै छी
सुनि मैथिली सुभाषा
बिनु आगियें जड़ै छी
सूगो जहाँक दर्शन-सुनबैत
छल तहीँ ठाँ
हा आइ "आइ गो"
टा पढ़ि उच्चता करै छी
एहि गजलमे
2212-122-2212-122 मात्राक्रम अछि जे कि गजलक हरेक शेरमे पालन कएल गेल अछि। देखू मधुपजी
भिन्न स्वर लऽ कऽ आएल छथि मुदा बिना व्याकरण तोड़ने। योगानंद हीराजीक गजलक दू टा शेर—
मोनमे अछि सवाल बाजू
की
छल कपट केर हाल बाजू
की
मतलाक दूनू पाँतिमे
2122-12-1222 अछि आ दोसर शेर देखू-
छोट सन चीज कीनि
ने पाबी
बाल बोधक सवाल बाजू
की
हीराजी दोसर गजलक
दू टा आर शेर देखू—
शूल सन बात ई
संसदे जेल अछि
आब हीरा कहै
जौहरी खेल अछि
एहि गजलक हरेक शेरमे
सभ पाँतिमे 2122+12 मात्राक्रम अछि। आब अहीं सभ कहू जे हीराजीक गजलमे समकालीनता, प्रगतिशीलता
आदि छै कि नै। पहिल शेरमे शाइर वर्तमान जीवनमे पसरल अजरकताकेँ देखा रहल छथि तँ दोसर
शेरमे अभावक कारण बच्चा धरिकेँ कोनो चीज नै दऽ पेबाक विवशता छै। तेसर शेर आजुक विडंबना
अछि। संसद वएह छै जे पहिने छलै मुदा सांसद सभ आब अपराधी वर्गक अछि तँइ शाइरकेँ ओ जेल
बुझा रहल छनि। चारिम शेरमे शाइर प्रायोजित प्रसंशाक खेलकेँ उजागर केने छथि। ई खेल साहित्य
कि आन कोनो क्षेत्रमे भऽ सकैए। जगदीश चंद्र ठाकुर "अनिल" जीक गजलक दू टा
शेर—
टूटल छी तँइ गजल
कहै छी
भूखल छी तँइ गजल
कहै छी
मतलाक दूनू पाँतिमे
2222 +12 + 122 छंद अछि आ एकर दोसर शेर देखू—
ऑफिस सबहक कथा कहू
की
लूटल छी तँइ गजल
कहै छी
भूख केर कथा सेहो
व्याकरणयुक्त गजलमे। सरकारी आफिसक कथा सभ जनैत छी। अनिलजी एहू कथाकेँ व्याकरणक संग
उपस्थित केने छथि। समकालीन स्वरे नै कालातीत स्वरक संग विजयनाथ झा जीक ऐ गजलक दूटा
शेर देखू—
चिदाकाश मधुमास मधुमक्त
मति मन
विभव अछि विविधता
उदय ह्रास अपने
मतलाक छंद अछि
122-122-122-122 आब दोसर शेरक दूनू पाँतिकेँ जाँच कऽ लिअ संगे संग भाव केर सेहो-
खसल नीर निर्माल्य
निधि नोर जानल
सकल स्रोत श्रुति
विन्दु विन्यास अपने
जँ आदि शंकराचर्य
केर मातृभाषा मैथिली रहितनि तँ शायद विजयनाथेजी सन लिखने रहितथि ओ। राजीव रंजन मिश्रजीक
ई गजल देखू—
जिनगी खेल तमाशा
टा
आसक संग निराशा टा
के जानल गऽ कखन केहन
दैबक हाथ तऽ पासा
टा
उपरक दूटा शेरक मात्राक्रम
2221 1222 अछि आ एहि गजल सभ शेरमे एकरे पालन कएल गेल अछि। जीवनक गूढ़ बातकेँ सरल शब्दमे
कहल गेल अछि सेहो व्याकरणक संग। आस आ निराश दूनू जिवनक भाग छै। दोसर शेरमे भग्य केखन
पलटत तकर वर्ण अछि। अहीं कहूँ विचार कतए बन्हा गेल छै व्याकरणसँ। ओमप्रकाशजीक ई दूटा
शेर देखू—
कखनो सुखक भोर लिखै
छी
कखनो खसल नोर लिखै
छी
मिठगर रसक बात कहै
छी
संगे करू झोर लिखै
छी
2-2-1-2, 2-1,
1-2-2 मात्राक्रम प्रत्येक पाँतिमे अछि। शाइर अपन निजी जीवनक बातकेँ बहर-व्याकरणमे
कहलथि आ नीक जकाँ कहलथि अछि। कोनो शाइरकेँ जीवनमे भऽ रहल सभ बातकेँ लिखबाक चाही मुदा
अफसोच जे लोक किछु क्षणिक लाभ लेल ने सच बाजए वाहैए आ ने सूनए चाहैए। मुदा शाइर अपन
मीठ-तीत सभ बात व्याकरणमे कहि रहल छथि। कहाँ कोनो दिक्कत छै। अमित मिश्रक दूटा शेर
देखल जाए—
जाहि घरमे भूखल दीन
अहाँ देखने होयब
हाड़ मांसक बनल मशीन
अहाँ देखने होयब
एक पाइक लेल परान
अपन बेच दै छै ओ
गाम घरमे एहन दीन
अहाँ देखने होयब
एकर मात्राक्रम
2122-2112-1122-1222 अछि। एहि गजलमे प्रगतिशीलता सेहो अछि आ बहर-व्याकरण सेहो। एखनो
कतहुँ-कतहुँसँ समाद आबि जाइए से फल्लाँ किछु पाइ लेल अपन बच्चा बेचि लेलक वा अपन बच्चा
संग जान दऽ देलक। ई सभ बात गजलमे अमितजी व्याकरणक संग रखने छथि। प्रदीप पुष्प केर एकटा
गजल देखल जाए आ समकालीनता, व्यंग्य आ व्याकरण तीनू एकै संग देखू---
गमकैत घाम बला लोक
चमकैत चाम बला लोक
भाषण आमो पर दै छै
थुर्री लताम बला
लोक
बाँटै दरद सगरो खूब
ई झंडु बाम बला लोक
करतै उद्धार मिथिलाक
दिल्ली असाम बला
लोक
मौंसो केर हाट लगबै
गाँधीक गाम बला लोक
222-222-2 सब पाँतिमे
मात्राक्रम अछि। प्रदीपजीक ई गजल समग्र रूपें ओहन गजलकार सब लेल अछि जे कि अनेरे गजलक
व्याकरणकेँ खराप मानै छथि। प्रदीपजी जखन दोसर शेरमे "थुर्री लताम बला लोक"
कहै छथि तँ व्यंग्यक पराकाष्ठा भऽ जाइत अछि। अंतिम शेरमे प्रयोग भेल "गाँधीक गाम
बला लोक" पाँति ओहन लोकक नकाब उतारैत अछि जिनकर जीवनमे भीतर किछु छनि आ बाहर किछु।
राम कुमार मिश्रजीक टूटा शेर देखू—
जाति- धर्मक जुन्नामें
अँटियाइते रहलहुँ
छूत-अछुतक अदहनमें
उधियाइते रहलहुँ
पेट कोना जड़लै पतियौलक
कियो कहिया
झूठ-साँचक भाषण धरि
पतियाइते रहलहुँ
सभ पाँतिमे मात्राक्रम
2122+222+2212+22 । जाति-धर्म एखनो अपना समाज लेल भयावह सपना अछि। आ शाइर रामकुमार
मिश्रजी व्याकरणक संग एकर वर्णन केने छथि। दोसर शेरमे ओ झूठ भाषणसँ जनता कोना तृप्त
होइ छै से कहने छथि। अहीं सभ कहू की व्याकरणसँ भाव बन्हा गेलै? दू टा शेर कुंदन कुमार
कर्णजीक देखू जाहिमेसँ पहिल शेर निश्चिते रूपें उपनिषद् केर मोन पाड़ि दैए --
भाव शुद्ध हो त मोनमे
भय कथीके
छोड़ि मृत्यु जीव
लेल निश्चय कथीके
जाति धर्मके बढल
अहंकार कुन्दन
रहि विभेद ई समाज
सुखमय कथीके
एकर मात्राक्रम
212-1212-122-122 अछि। भय कि डर ओकर होइ छै जे गलत काज करै छै। कुंदनजीक पहिल शेर एकरे
उद्घाटित करैए। दोसर शेरमे शाइरक विश्वास छनि जे जा धरि जाति भेद ने हटत ता धरि समाज
सुखमय नै भऽ सकैए। प्रसंगवश कही जे कुंदन कुमार कर्ण नेपालमे मैथिली ओहन पहिल गजलकार
छथि जे कि अरबी बहरमे गजल लिखै छथि। आगू बढ़बासँ पहिने सरल वार्णिक बहर बला गजलक किछु
उदाहरण देखि ली। मुन्नाजीक दूटा शेर देखू-
केखन धोखा देत ई
समान बजरुआ गारंटी नै
ई केखनो हँसाएत केखनो
देत कना गारंटी नै
सरकार बनाबै एहन
योजना गरीबक लेल
केखन जेतैक गरीबक
अस्तित्व मेटा गारंटी नै
(19 वर्ण हरेक पाँतिमे।)
मुन्नाजी आजुक बजारवादसँ उपजल कमगुणवत्ता बला समानक हाल अपन पहिल शेरमे कहलथि। दोसर
शेरमे ओ सरकारी योजनका मूल उद्येश्यपर व्यंग्य कऽ रहल छथि। आब देखू सुमित मिश्र गुंजनजीक
दूटा शेर—
नै कहू कखनो पहाड़
छै जिनगी
दैबक देलहा उधार
छै जिनगी
भारी छै लोकक मनोरथक
भार
कनहा लगौने कहार
छै जिनगी
(वर्ण-13) गुंजनजीक
पहिल सेर आसासँ भरल अछि। ओ जीवनकेँ भारत मानबाक ओकालति नै करै छथि। दोसर शेरमे ओ लोकक
अनेरेक सेहंताक संकेत देने छथि।
सरल वार्णिक बहरक
उपरका उदाहरणक अतिरिक्त विजय कुमार ठाकुर, नारायण मधुशाला, रामसोगारथ यादव , विद्यानंद
बेदर्दी आदि सभ सेहो सरल वार्णिक बहरमे गजल लिखबाक प्रयास कऽ रहल छथि। एही क्रममे मैथिल
प्रशांतजीक नाम सेहो जोड़ जा सकैए। मुदा चिंता ई जे ई सभ विभिन्न विधामे सेहो लिखैत
छथि तँइ हिनकर सभहँक गजलक प्रभाव केर आकलन एखन तात्काल नै भऽ सकैए। दोसर चिंता ईहो
जे व्याकरणक मूल भाव रचना सुंदर करब छै केकरो आलोचनामे स्थान भेटबाक कि पुरस्कार प्राप्ति
कि आन कोनो प्रयोजन नै। तँइ बहुत रास गजलकार एहनो भऽ सकै छथि जे कोनो अभीष्ट पूरा नै
भेलापर व्याकरणक पालन छोड़ि सकै छथि। मुदा फेर दोहरा दी जे "व्याकरणक मूल भाव
रचना सुंदर करब छै आन कोनो प्रयोजन सिद्ध करब नै"।
मैथिली बाल गजल
मैथिली बाल गजल शब्दक
निरूपण हमरा द्वारा भेल छल मुदा एहि विषय-वस्तुक गजल कविवर सीताराम झा पहिने लीखि गेल
छथि। तँइ ई मानब उचित जे बाल गजलक अस्तित्व मैथिलीमे पहिनेसँ छल मुदा ओकर नामाकरण अनचिन्हार
आखर कालखंडमे भेलै। उपर जतेक गजलकार सभहँक उदाहरण देने छी वएह सभ बाल गजल सेहो लिखने
छथि तँइ बेसी नै तँ दू-चारि टा बाल गजलक शेर राखि रहल छी। पहिने कविवर सीताराम झाजीक
ई बाल गजल देखू—
बाउजी जागू ठारर
भरै छी कियै
व्यर्थ सूतल कि बैसल
सड़ै छी कियै
2122+ 122+ 122+
12 मात्राक्रम अछि। आब कुंदन कुमार कर्णजीक बाल गजल देखू—
गामक बूढ हमर नानी
छै ममतासँ भरल खानी
2221-1222 मात्राक्रम
अछि। आब अमित मिश्रजीक देखू—
हाट चल हाथकेँ पकड़ि
भैया हमर
भीड़मे जाउँ नै बिछड़ि
भैया हमर
212-212-212-212
मात्राक्रम अछि। आब पंकज चौधरी नवलश्रीजीक देखू—
देख भेलै भोर भैया
आब आलस छोड़ भैया
दाय-बाबा माय-बाबू
लाग सभके गोर भैया
2122+2122 मात्राक्रम
अछि।
मैथिली भक्ति गजल
मैथिली भक्ति गजल
शब्दक निरूपण अमित मिश्र द्वारा भेल छल मुदा एहि विषय-वस्तुक गजल कविवर सीताराम झा
पहिने लीखि गेल छथि। तँइ ई मानब उचित जे बाल गजलक अस्तित्व मैथिलीमे पहिनेसँ छल मुदा
ओकर नामाकरण अनचिन्हार आखरक बाद भेलै। उपर जतेक गजलकार सभहँक उदाहरण देने छी वएह सभ
बाल गजल सेहो लिखने छथि तँइ बेसी नै तँ दू-चारि टा भक्ति गजल क शेर राखि रहल छी, पहिने
कविवर सीताराम झाजीक—
जगत मे थाकि जगदम्बे
अहिंक पथ आबि बैसल छी
हमर क्यौ ने सुनैये
हम सभक गुन गाबि बैसल छी
1222+1222+1222+1222
मात्राक्रम मने बहरे हजज। आब जगदानंद झा मनुजीक भक्ति गजल देखू—
हम्मर अँगना मैया
एली
गमकै चहुँदिस अड़हुल
बेली
धन हम छी धन हम्मर
अँगना
मैया जतए दर्शन देली
22-22-22-22 मात्राक्रम
अछि। आब कुंदन कुमार कर्णजीक भक्ति गजल देखू—
हे शारदे दिअ एहन
वरदान
हो जैसँ जिनगी हमरो
कल्याण
2212-222-221 मात्राक्रम
अछि। आब अमित मिश्रजीक देखू—
सजल दरबार छै जननी
भगत भरमार छै जननी
किओ नै हमर छै संगी
खसल आधार छै जननी
1222-1222 मात्राक्रम
अछि।
उपरक एहि उदाहरण
सभसँ ई स्पष्ट भऽ गेल हएत जे व्याकरण केखनो भाव वा विचार लेल बाधक नै होइ छै। हँ, हजारक
हजार रचनामे किछु एहन रचना बुझाइ छै जाहिमे व्याकरणक कारण भाव बाधित भेलैए मुदा ई तँ
रचनाकारक सीमा सेहो भऽ सकै छै। गजल, भक्ति गजल ओ बाल गजलक अतिरिक्ति मैथिलीमे व्याकरणयुक्त
रुबाइ, बाल रुबाइ, भक्ति रुबाइ, कता, हजल, नात आदि विधा सेहो लिखल गेल अछि आ ओकर उदाहरण
प्रचुर मात्रामे अछि आ अहाँ सभ एकरा अनचिन्हार आखरपर नीक जकाँ देखि सकै छी।
बिना व्याकरण बला
मैथिली गजलक इतिहास
लगभग 1970-75सँ एखन
धरि बहुतो गजलकार ओहन गजल लिखलथि जाहिमे गजलक नियमक पालन नै भेल अछि। ई कहब बेसी उचित
जे ओहि धाराक गजलकार सभ नियम पालन करहे नै चाहैत छथि। ओ हुनकर अवधारणा हेतनि। एहिठाम
ओहि धाराक किछु प्रतिनिधि गजलकार सभहँक नाम देल जा रहल अछि
--
1) रवीन्द्र नाथ
ठाकुर, 2) मायानंद मिश्र, 3) कलानंद भट्ट, 4) सियाराम झा "सरस", 5) अरविन्द
ठाकुर, 6) सुधांशु शेखर चौधरी, 7) धीरेन्द्र प्रेमर्षि, 8) बाबा बैद्यनाथ, 9) विभूति
आनन्द, 10) तारानन्द वियोगी, 11) रमेश, 12) राजेन्द्र विमल…आदि।
उपरमे देल प्रतिनिधि
गजलकारक अतिरिक्त बहुतों एहन शाइर सभ छथि जे की छिटपुट आजाद गजल लिखला आ अन्य विधामे
महारत हासिल केलाह। एहि सूचीमे बाबू भुवनेश्वर सिंह भुवन, रमानंद रेणु, फूल चंद्र झा
प्रवीण, वैकुण्ठ विदेह, शीतल झा, प्रेमचंद्र पंकज, प.नित्यानंद मिश्र, शारदानंद दास
परिमल, केदारनाथ लाभ, तारानंद झा तरुण, रमाकांत राय रमा, महेन्द्र कुमार मिश्र, विनोदानंद,
दिलीप कुमार झा दिवाना, वैद्यनाथ मिश्र बैजू, विलट पासवान विहंगम, सारस्वत, कर्ण संजय,
अनिल चंद्र ठाकुर, श्याम सुन्दर शशि, अशोक दत्त, कमल मोहन चुन्नू, रोशन जनकपुरी, जियाउर
रहमान जाफरी, धर्मेन्द्र विहवल्, सुरेन्द्र प्रभात, अतुल कुमार मिश्र, रमेश रंजन, कन्हैया
लाल मिश्र, गोविन्द दहाल, चंद्रेश, चंद्रमणि झा, फजलुर रहमान हाशमी, रामलोचन ठाकुर,
विनयविश्व बंधु, रामदेव भावुक, सोमदेव, रामचैतन्य धीरज, महेन्द्र, केदारनाथ लाभ, गोपाल
जी झा गोपेश, नंद कुमार मिश्र, देवशंकर नवीन,मार्कण्डेय प्रवासी,अमरेन्द्र यादव, नरेन्द्र
आदि। बहुत रास नाम धीरेन्द्र प्रेमर्षि जी द्वारा संपादित गजल विशेषांक पर आधारित अछि।
किछु दिन धरि गीतल नामसँ सेहो प्रयोग भेल मुदा हम एकरा अजादे गजल मानै छी आ वस्तुतः
ओ अजादे गजल छै। आ तँइ निच्चा हम ओकरो समेटने छी एहिठाम।
बिना व्याकरण बला
मैथिली गजलमे भेल काज
बिना व्याकरण बला
मैथिली गजलमे एखन धरि कोनो एहन काज नै भेल अछि तँइ एहि आधारपर एकर मूल्याकंन करब असंभव
तँ नै मुदा बहुत कठिन अछि। एहि धाराक शाइर सभ बस अपन-अपन गजलक पोथीकेँ प्रकाशित करबा
लेबाकेँ काज मानि लेने छथि। आगूसँ हम "बिना व्याकरण बला मैथिली गजल" लेल
“अजाद गजल” शब्दक प्रयोग करब। अजाद गजलक इतिहासमे जे पहिल जगजियार काज देखाइए ओ अछि
एहि1990मे सियाराम झा सरस, तारानंद वियोगी, रमेश आ देवशंकर नवीनजी द्वारा संकलित ओ
संपादित साझी गजल संग्रह "लोकवेद आ लालकिला" केर प्रकाशन। एहि संकलनमे कुल
12 टा गजलकारक 84 टा गजल अछि। भूमिका सभहँक अनुसारे ई संकलन प्रगतिशील गजलक संकलन अछि
आ जाहिर अछि जे एहिमे सहभागी गजलकार सभ सेहो प्रगतिशील हेबे करता। बारहो गजलकारक नाम
एना अछि कलानंद भट्ट, तारानंद वियोगी, डा.देवशंकर नवीन, नरेन्द्र, डा. महेन्द्र, रमेश,
रामचैतन्य धीरज, रामभरोस कापड़ि भ्रमर, रवीन्द्र नाथ ठाकुर, विभूति आनंद, सियाराम झा
सरस, प्रो. सोमदेव। एहि संकलनक अलावे धीरेन्द्र प्रेमर्षिजी द्वारा संपादित पल्लव केर
"गजल अंक" जे कि 2051 चैतमे मैथिली विकास मंच, माठमांडूक मासिक साहित्यिक
प्रकाशन अंतर्गत प्रकाशित भेल (वर्ष-2, अंक-6, पूर्णांक-15) सेहो अजाद गजलक धारामे
नीक काज अछि। जँ अंग्रेजी तारीखसँ बूझी तँ मार्च,1995 केर लगभगमे पल्लवक "गजल
अंक" प्रकाशित भेल अछि ( नेपालक तारीख बदलबामे जँ हमरासँ गलती भेल हो तँ ओकरा
सुधारल जाए)। आगू बढ़बासँ पहिने पल्लवक गजलक अंकक किछु बानगी देखि लिअ--एहि गजल विशेषांकमे
कलानंद भट्ट, फूलचंद्र झा प्रवीण, रमानंद रेणु, सियाराम झा सरस, राजेन्द्र विमल, रामदेव
झा, बैकुंठ विदेह, रामभरोस कापड़ि भ्रमर, रमेश, शेफालिका वर्मा, शीतल झा, गोपाल झाजी
गोपेश, प्रेमचंद्र पंकज, पं.नित्यानंद मिश्र, शारदानंद परिमल, रमाकांत राय रमा, महेन्द्रकुमार
मिश्र, धीरेन्द्र प्रेमर्षि, चंद्रेश, विनोदानंद, दिलिप कुमार झा दीवाना, वैद्यनाथ
मिश्र बैजू, रोशन जनकपुरी, सारस्वत, कर्ण संजय, श्यामसुंदर शशि, अजित कुमार आजाद, ललन
दास, धर्मेन्द्र विह्वल, सुरेन्द्र प्रभात, अतुल कुमार मिश्र, रमेश रंजन, कन्हैयालाल
मिश्र, गोविन्द दहाल आदि 34 टा गजलकारक एक एकटा गजल अछि मने 34 टा गजलकारक 34 टा गजल
अछि। एहि विशेषांकक संपादकीय अजादक गजलक हिसाबे अछि। ई पत्रिका कुल चारि पन्नाक छपैत
छल आ ओहि हिसाबें चौंतीस टा गजल कोनो खराप संख्या नै छै।
नेपालसँ प्रकाशित
पल्लवक "गजल अंक" आ भारतसँ प्रकाशित "लोकवेद आ लालकिला" दूनूक
समयमे करीब 6-7 बर्खक अंतराल अछि (प्रकाशनसँ पहिनेक तैयारीकेँ सेहो देखैत)। दूनूक संपादको
अलग छथि। दूनू काजक स्थान ओ परिस्थितियो अलग अछि मुदा ओहि के अछैत एकटा दुर्योग दूनूमे
एक समान रूपसँ विद्यमान अछि। ई दुर्योग अछि ओहि अंक कि संकलनमे पुरान गजलकारकेँ स्थान
नै देब। जँ दूनू संपादक चाहतथि तँ ओहि अंक कि संकलनमे पुरान गजलकारकेँ समेटि कऽ एकटा
संपूर्ण चित्र आनि सकै छलाह मुदा पता नै कोन परिस्थिति कि तत्व छलै जे दूनू ठाम एहि
काजमे बाधक बनल रहल। प्राचीन गजल बेसी अछिए नै तँइ ने बेसी पाइ लगबाक संभवाना छलै आ
ने बेसी मेहनतिक जरूरति छलै। भऽ सकैए जे हिनका सभ लेल ई प्रश्न महत्वपूर्ण नै हो मुदा
एकटा गजल अध्येताक रूपमे हमरा सभसँ बेसी इएह बात खटकल अछि। किछु एहन तत्व तँ जरूर रहल
हेतै जाहिसँ प्रभावित भऽ कऽ दूनू संपादकक एकै रंगक सोच रखने छलाह। खएर सूचना दी जे
वर्तमान समयमे हमरा ओ गजेन्द्र ठाकुरजी द्वारा संपादित पोथी "मैथिलीक प्रतिनिधि
गजलः1905सँ 2016 धरि" जे कि ई-भर्सन रूपमे प्रकाशित अछि ताहिमे उपरक दुर्योगकेँ
दूर कऽ देल गेल अछि। एहि संकलनमे सभ प्राचीन गजलकारकेँ स्थान देल गेल अछि जाहिसँ मैथिली
गजलक संपूर्ण छवि पाठक लग आबि जाइत छनि।
उपरक काजक अलावे
एक-दू बर्ख पहिने मधुबनीमे सेहो अजाद गजलकार सभ द्वारा गजल कार्यशाला आयोजित भेल रहए
मुदा ओकर समुचित तथ्य हमरा लग नै अछि तँइ ओहिपर हम किछु बजबासँ बाँचि रहल छी।
अजाद गजलक शाइर सभ
काजमे नै “प्रयोग”मे बेसी विश्वास राखै छथि आ तकर बानगी थिक "गीतल"। गीतल
(जे कि वस्तुतः अजादे गजल अछि) केर जन्मदाता छथि मायानंद मिश्र। ओ अपन गीतल विधा केर
पोथी "अवातंतर" केर भूमिकामे(पृष्ठ 6 पर) लिखै छथि-- "अवान्तरक आरम्भ
अछि गीतलसँ। गीतं लातीति गीतलम्ऽ अर्थात गीत केँ आनऽ बला भेल गीतल। किन्तु गीतल परम्परागत
गीत नहि थिक, एहिमे एकटा सुर गजल केर सेहो लगैत अछि। गीतल गजल केर सब बंधन ( सर्त
) केँ स्वीकार नहि करैत अछि। कइयो नहि सकैत अछि। भाषाक अपन-अपन विशेषता होइत अछि जे
ओकर संस्कृतिक अनुरूपें निर्मित होइत अछि। हमर उद्येश्य अछि मिश्रणसँ एकटा नवीन प्रयोग।
तैं गीतल ने गीते थिक, ने गजले थिक, गीतो थिक आ गजलो थिक। किन्तु गीति तत्वक प्रधानता
अभीष्ट, तैं गीतल।" ई पोथी 1988मे मैथिली चेतना परिषद्, सहरसा द्वारा प्रकाशित
भेल। उपरका उद्घोषणामे अहाँ सभ देखि सकै छिऐ जे कतेक दोखाह स्थापना अछि। प्रयोग हएब
नीक गप्प मुदा अपन कमजोरीकेँ भाषाक कमजोरी बना देब कतहुँसँ उचित नै आ हमरा जनैत मायानंद
जीक ई बड़का अपराध छनि। जँ ओ अपन कमजोरीकेँ आँकैत गीतल केर आरम्भ करतथि तँ कोनो बेजाए
गप्प नै मुदा मायाजी पाठककेँ भ्रमित करबाक प्रयास केलाह जे कि तात्काल सफल सेहो भेल।
ई मोन राखब बेसी जरूरी जे 2011मे प्रकाशित कथित गजल संग्रह " बहुरुपिया प्रदेश
मे " जे की अरविन्द ठाकुर द्वारा लिखित अछि ताहूमे ठीक इएह गप्पकेँ दोहराओल गेलैए।
गीतल विधाक उद्घोषणापर सभसँ बेसी आपत्ति सियाराम झा सरसजीकेँ छनि जकरा ओ अपन पोथी
"शोणिताएल पएरक निशान" केर भूमिकामे लिखलनि अछि आ एहीठाम अजाद गजल दू ठाम
बँटि गेल। पहिल सियाराम झा सरस एवं अन्य जे कि गजलकेँ गजल मानै छलाह जाहिमे तारानंद
वियोगी, रमेश, देवशंकर नवीन आदि छथि। दोसर गीतल जाहिमे मायानन्द, तारानन्द झा तरुण,
विलट पासवान विहंगम, आदि एला वा छथि। ऐठाँ हम ई स्पष्ट करऽ चाहब जे नाम भने जे होइ
मायानन्द जी बला गुट वा सरसजी बला गुट दूनू गुटमेसँ कोनो गोटा गजल नै लिखै छलाह कारण
ओ व्याकरणहीन छल। आ व्याकरणहीन कथित गजलकेँ गजल नै गीतले टा कहल जा सकैए।
मैथिलीक अजाद गजलमे
नै भेल काज
1) गजलक संख्या वृद्धि दिस धेआन
नै देब-- गजलक संख्या
वृद्धिसँ हमर मतलब अपनो लिखल गजल आ अनको लिखल गजल अछि। कथित क्रांतिकारी सभहँक विचार
अछि जे कम्मे लिखू मुदा नीक लिखू। मुदा सवाल ओतत्हि रहि जाइ छै जे नीक रचना निर्धारण
केना हो जखन कि लोक लग सीमित संख्यामे रचना रहै। हमरा हिसाबें ई भ्रांति अछि जे कम
रचलासँ नीके होइत छै। हमर स्पष्ट विचार अछि जे रचना संख्या बढ़लासँ अपना भीतर प्रतियोगिता
बढ़ै छै आ भविष्यमे नीक रचना लिखबाक संभावना बढ़ि जाइत छै। जाहि विधामे बेसी लिखाइत
छै ओकर प्रचार-प्रसार ओ लोकप्रियता बेसी जल्दी होइत छै। मुदा अजाद गजलकार सभ एहि मर्मकेँ
नै बुझि सकलाह। हमरा बुझाइए जे मैथिलीक अजाद गजलकार सभ प्रतियोगितासँ डेराइत छथि। हुनका
बुझाइ छनि जे जँ कादचित् प्रतियोगितामे हारि गेलहुँ तँ हमर की हएत। मुदा हुनका सभकेँ
बुझबाक चाही जे साहित्यमे जीत-हारि सन कोनो बात नै होइ छै।
2) गजलकारक संख्या वृद्धि दिस धेआन
नै देब--- कोनो विधाक
नियम टुटलासँ ओ विधा सरल बनि जाइत छै आ ओहि विधामे बहुत रास रचनाकार आबै छथि जेना कि
कविता विधामे भेलै। तखन मैथिलीमे बिना नियम केर गजल रहितों ऐमे शाइरक कमी किएक रहल? मैथिलीक अजाद गजलकार सभ कते नव शाइरकेँ प्रोत्साहित केलथि। जबाब सुन्ना भेटत। मैथिलीक
अजाद गजलकार सभ अपने लीखै छथि आ अपनेसँ शुरू आ अपनेपर खत्म। आखिर गजल विधामे नव शाइर
अनबाक जिम्मा केकर छलै? ईहो कहल जा सकैए जे मैथिलीक अजाद गजलकार सभ जानि बूझि कऽ अपन
वर्चस्व सुरक्षित रखबाक लेल नव शाइरकेँ प्रोत्साहित नै केलथि। हुनका सभ डर छनि जे कहीं
हमरासँ बेसी ओकरे सभहँक नाम नै भऽ जाइ।
3) मैथिली गजलक आलोचना दिस धेआन
नै देब-- जेना कि सभ
जानै छी जे आलोचना कोनो विधा लेल प्राण होइत छै मुदा आश्चर्य जे मैथिलीक अजाद गजलकार
सभ गजल-आलोचनाकेँ हेय दृष्टिसँ देखला। मैथिलीमे अजाद गजलक प्रतिनिधि गजलकार सियाराम
झा सरस, तारानंद वियोगी, रमेश, देवशंकर नवीनजीक संपादनमे बर्ख 1990मे " लालकिfला
आ लोकवेद " नामक एकटा साझी गजल संग्रह आएल। एहि संग्रहमे गजलसँ पहिने तीनटा भाष्यकारक
आमुख अछि। पहिल आमुख सरसजीक छन्हि आ ओ तकर शुरुआत एना करै छथि -- " समालोचना आ
साहित्यिक इतिहास लेखनक क्षेत्रमे तकरे कलम भँजबाक चाही जकरा ओहि साहित्यिक प्रत्येक
सूक्ष्तम स्पंदनक अनुभूति होइ......."। अर्थात सरसजीकेँ हिसाबें कोनो साहित्यिक
विधाक आलोचना, समीक्षा, वा ओकर इतिहास लेखन वएह कए सकैए जे की ओहि विधामे रचनारत छथि।
जँ हम एकर व्याख्या करी तँ ई नतीजा निकलैए जे गजल विधाक आलोचना वा समीक्षा वा ओकर इतिहास
वएह लीखि सकै छथि जे की गजलकार होथि। मुदा हमरा आश्चर्य लगैए जे ने 1990सँ पहिले सरसजी
ई काज केलाह आ ने 1990सँ 2008 धरि ई काज कऽ सकलाह (सरसेजी किए आनो सभ एहन काज नै कऽ
सकलाह)। 2008केँ एहि दुआरे हम मानक बर्ख लेलहुँ जे कारण 2008मे हिनकर मने सरसजीक एखन
धरिक अंतिम कथित गजल संग्रह "थोड़े आगि थोड़े पानि" एलन्हि मुदा ओहूमे ओ
एहन काज नै कऽ सकलाह। ई हमरा हिसाबें कोनो गजलकारक सीमा भए सकैत छलै मुदा सरसजी फेर
ओही आमुख के तेसर आ चारिम पृष्ठपर लिखै छथि" मैथिली साहित्यमे तँ बंगला जकाँ गीति-साहित्यिक
एकटा सुदीर्घ परंपरा रहलैक अछि। गजल अही परंपराक नव्यतम विकास थिक, कोनो प्रतिबद्ध
आलोचककेँ से बुझऽ पड़तैक। हँ ई एकटा दीगर आ महत्वपूर्ण बात भए सकैछ जे मैथिलीक समकालीन
आलोचकक पास एहि नव्यतम विधाक आलोचना हेतु कोनो मापदंडिके नहि छन्हि। नहि छन्हि तँ तकर
जोगार करथु........" आब ई देखल जाए जे एकै आलेखमे कोना दू अलग अलग बात कहि रहल
छथि सरसजी । आलेखक शुरुआतमे हुनक भावना छन्हि जे " जे आदमी गजल नै लीखै छथि से
एकर समीक्षा वा इतिहास लेखन लेल अयोग्य छथि मुदा फेर ओही आलेखमे ओहन आलोचकसँ गजल लेल
मापदंड चाहै छथि जे कहियो गजल नहि लिखला। भए सकैए जे सरसजी ई आरोप सरसजी अपन पूर्ववर्ती
विवादास्पद गजलकार मायानंद मिश्र पर लगबथि होथि। जे की सरसजीक हरेक आलेखसँ स्पष्ट होइत
अछि। मुदा ऐठाम हमरा सरसजीसँ एकटा प्रश्न जे जँ कोनो कारणवश माया जी ओ काज नै कए सकलाह
वा जँ मायानंद जी ई कहिए देलखिन्ह मैथिलीमे गजल नै लिखल जा सकैए तँ ओकरा गलत करबा लेल
ओ अपने (सरसजी) की केलखिन्ह। 2008 धरि मैथिलीमे 10-12 टा कथित गजल संग्रह आबि चुकल
छल। मुदा अपने सरसजी कहाँ एकौटा कथित गजल संग्रह समीक्षा वा आलोचना केलखिन्ह। गजलक
व्याकरण वा इतिहास लेखन तँ बहुत दूरक बात भए गेल। ऐ आलेखसँ दोसर बात इहो स्पष्ट अछि
जे सरसजी कोनो समकालीन आलोचककेँ गजलक समीक्षा लेल मापदंड देबा लेल तैयार नै छथि। जँ
कदाचित् कनेकबो सरसजी आलोचक सभकेँ मापदंड दितथिन तँ संभवतः 2008 धरि गजल क्षेत्रमे
एहन अकाल नै रहितै।
आब हम आबी विदेहक
अंक 96 पर जाहिमे श्री मुन्ना जी द्वारा गजल पर परिचर्चा करबाओल गेल छल। आन-आन प्रतिभागीक
संग-संग प्रेमचंद पंकज नामक एकटा प्रतिभागी सेहो छथि। पंकजजी अपन आलेखमे आन बातक संग
इहो लिखैत छथि -“ कतिपय व्यक्ति एकटा राग अलापि रहल छथि जे मैथिलीमे गजलक सुदीर्घ परम्परा
रहितहु एकरा मान्यता नै भेटि रहल छैक। एहन बात प्रायः एहि कारणे उठैत अछि जे मैथिली
गजलकेँ कोनो मान्य समीक्षक-समालोचक एखन धरि अछूत मानिकऽ एम्हर ताकब सेहो अपन मर्यादाक
प्रतिकूल बूझैत छथि। एहि सम्बन्धमे हमर व्यक्तिगत विचार ई अछि, जे एकरा ओहने समालोचक-समीक्षक
अछूत बुझैत छथि जिनकामे गजलक सूक्ष्मताकेँ बुझबाक अवगतिक सर्वथा अभाव छनि। गजलक संरचना,
मिजाज आदिकेँ बुझबाक लेल हुनका लोकनिकेँ स्वयं प्रयास करऽ पड़तनि, कोनो गजलकार बैसि
कऽ भट्ठा नहि धरओतनि। हँ, एतबा निश्चय जे गजल धुड़झाड़ लिखल जा रहल अछि आ पसरि रहल
अछि आ अपन सामर्थयक बल पर समीक्षक-समालोचक लोकनिकेँ अपना दिस आकर्षित कइए कऽ छोड़त
“ अर्थात प्रेमचंद जी सरसे जी जकाँ भट्ठा नै धरेबाक पक्षमे छथि। सरसजी 1990मे कहै छथि
मुदा पंकजजी 2011केर अंतमे मतलब 22साल बाद। मतलब बर्ख बदलैत गेलै मुदा मानसिकता नै
बदललै। ऐठाम हम ई जरुर कहए चाहब जे भट्ठा धराबए लेल जे ज्ञान आ इच्छा शक्ति होइ
छै से बजारमे नै बिकाइत छै। संगे-संग ईहो कहए चाहब जे मायानंद मिश्रजीक बयान आ अज्ञानतासँ
मैथिली गजलकेँ जतेक अहित भेलै ताहिसँ बेसी अहित सरसजी वा पंकजजीक सन गजलकारसँ भेलै।
ऐठाम ई स्पष्ट करब बेसी जरूरी जे हम ऐ बातसँ बेसी दुखी नै छी जे ई सभ बिना व्याकरणक
गजल किए लिखला मुदा ऐ बातसँ बेसी दुखी छी जे ई गजलकार सभ पाठकक संग विश्वासघात केला।
जँ ई सभ सोंझ रूपें कहि देने रहितथिन जे गजलक व्याकरण होइ छै आ हम सभ ओकर पालन नै कऽ
सकै छी तखन बाते खत्म छलै मुदा अपन कमजोरीकेँ नुकेबाक लेल ई सभ नाना प्रकारक प्रपंच
रचला जकर दुष्परिणाम गजल भोगलक। हमरा जहाँ धरि अध्य्यन अछि तहाँ धरि लगभग मात्र
4-5 टा गजल आलोचना स्वतंत्र लेखक रूपमे अजाद गजलकार सभ द्वारा लिखल गेल अछि (जँ पोथीक
भूमिका सभकेँ सेहो जोड़ी तँ एकर संख्या 8-9 टा भऽ सकैए)। एहि कड़ीमे तारानंद वियोगीजीक
"मैथिली गजलः मूल्याकंनक दिशा", देवशंकर नवीनजीक "मैथिली गजलःस्वरूप
आ संभावना", धीरेन्द्र प्रेमर्षिजीक "मैथिलीमे गजल आ एकर संरचना" आदि
प्रमुख अछि।
मैथिलीक अजाद गजलक
किछु उदाहरण
जेना कि पहिने कहने
छी अजाद गजलमे व्याकरण नै अछि तँइ हम एकर उदाहरणमे शेर सभहँक खाली भाव संबंधी विवेचना
करब (उदाहरणमे आएल शेर सभ एकौ गजलक भऽ सकैए आ अलग अलग गजलक सेहो। संपादक महोदयसँ आग्रह
जे उदाहरणमे देलग गेल शेर सभहँक वर्तनीकेँ यथावत् राखथि)--
सुधांशु शेखर चौधरी
जीक दू टा शेर--
अपने बेसाहल बाटसँ
पेरा रहल छी हम
अपने लगाओल काँटसँ
घेरा रहल छी हम
xxxxxxxxxxxxxxxxxxxxxxxxxxxxxxxxxxxxx
हम पल ओछौने बाट
छी निराश नै करबै
नितुआन सन अधार छी
हताश नै करबै
पहिल शेरमे शाइर
सुधांशुजी अपनेसँ जन्मल समस्या कोना परैशान करै छै तकर नीक संकेत देलाह अछि। दोसर शेर
हिनक गजलक मूल भाव (खुदा-बंदा बला, एकरा संसारिक रूपमे सेहो लऽ सकै छियै) समेटने अछि।
अरविन्द ठाकुर जीक
दू टा शेर—
संसद केर फोटो मे
किछुओ नहि हेर फेर
सांपनाथ नागनाथ इएह
दुनू बेर बेर
xxxxxxxxxxxxxxxxxxxxxxxxxxxxxxxxxxxxx
लीक छोड़ि जे चलल
सियार
बनि गेल एक दिन चौकीदार
पहिल शेरमे शाइर
अरविन्द ठाकुरजी देशक जनताक विडंवनाक चित्रण केने छथि। जनता बरू कोनो पार्टीकेँ भोट
किए ने दै सभ पार्टीक चरित्र एकै रंगक भऽ जाइ छै। दोसर शेरक हिनक व्यंग्य अछि जाहिमे
नकली क्रांतिकारिताकेँ उजागर कएल गेल अछि।
विभूति आनंद जीक
दू टा शेर—
एकेटा धारणा अछि
एकेटा उदेस
क्यो ने होए रंक
आ ने क्यो नरेश
xxxxxxxxxxxxxxxxxxxxxxxxxxxxxxxxxxxxx
फूलो मे फूल, अड़हूल
केर रंग जकाँ
चारूभर तेजी सँ पसरि
रहल जनता
पहिल शेरमे शाइर
विभूति आनंदजी सभहँक मोनक बात रखने छथि। आ दोसर शेरमे ओ कम्यूनिष्ट पार्टीक प्रतीक
लाल रंगक तुलना हड़हूल फूलसँ केने छथि।
कलानंद भट्ट जीक
दू टा शेर—
शंकामे विध्वंसक
आइ जीबि रहल लोक
अविवेकी अधिकारमे
अणुबम भेल छै
xxxxxxxxxxxxxxxxxxxxxxxxxxxxxxxxxxxxx
अछि बटोही सशंकित
बनल बाट पर
दिन मे आभास रातुक
अभरि गेल अछि
पहिल शेरमे शाइर
कलानंद भट्टजी वर्तमान समस्याक वर्णन केने छथि। कोन देश कोन बहन्नासँ कतए कहिया आक्रमण
कऽ देत तकर कोनो ठिकान नै। दोसर शेरमे सेहो एहने सन भाव अछि।
बाबा बैद्यनाथ जीक
दू टा शेर—
कोन एहन हम काज करू
जे लागय कोनो पाप नहि
भूखक आगिसँ बेसी
भैया अछि कोनो संताप नहि
xxxxxxxxxxxxxxxxxxxxxxxxxxxxxxxxxxxxx
कहियो जँ मोन पड़ए
अपन अतीतक जीवन
बस आँखि मूनि दूनू
कनियें लजा लिअ
अरब देशक एकटा कहबी
छै जे पाथर वएह मारए जे कोनो पाप नै केने हो। एही भावकेँ शाइर वैद्यनाथजी अंकित केने
छथि पहिल शेरमे। दोसर शेर हिनक कमालोसँ कमाल अछि। कोनो कुकर्मीकेँ एहिसँ बेसी धुतकारल
नै जा सकैए।
रवीन्द्र नाथ ठाकुर
जीक दू टा शेर—
हँसैत भोर सजल साँझ
लोक सदा चाहैए
उदास भोर मरल साँझ
तकर की होयत
xxxxxxxxxxxxxxxxxxxxxxxxxxxxxxxxxxxxx
जे पानि पीबि बैसल
हो घाट घटा केर
पता तकरहिंसँ जाय
पूछी बजार हाट केर
शाइर रवीन्द्रजी
पहिल शेरमे घटल लोकक संकेत देने छथि प्रतीकक रूपमे। पाइ घटिते समांग सेहो घटि जाइ छै
अइ दुनियाँमे। दोसर शेरमे कमालक प्रतीकक प्रयोग भेल अछि। हाट-बजारमे वएह ठठि सकैए जे
कि घाट-घाट केर पानि पीने हो। ई बात प्राचीन हाटसँ लऽ कऽ एखनुक आधुनिक स्टोरपर सेहो
लागू अछि।
मायानंद मिश्र जीक
दू टा शेर—
एखन तँ राति अछि
आ राति केर बातो अछि
कतेक राति धरि कतेक
राति केर चलतै
xxxxxxxxxxxxxxxxxxxxxxxxxxxxxxxxxxxxx
देखक बाद नहि देखैक
बड़ बहाना अछि
चलैत भीड़ मे एकसगर
जेना हेरायल छी
शाइर मायानंदजी पहिल
शेरमे समयचक्रसँ संदर्भित बात कहने छथि। दोसर शेरमे हुनकर ओहन दुख सामने आएल अछि जाहिमे
पहिचानल लोक सेहो अनचिन्हार बनि जाइ छै।
सियाराम झा सरस जीक
दू टा शेर—
पूर्णिमा केर दूध
बोड़ल ओलड़ि गेल इजोर हो
श्वेत वसनक घोघ तर
धरतीक पोरे पोर हो
xxxxxxxxxxxxxxxxxxxxxxxxxxxxxxxxxxxxx
माथ उठबए सवाल सोनित
के
काल लीखैछ हाल सोनित
के
सियारामजीक पहिल
शेर शाश्वत सौंदर्यक वर्णनमे अछि तँ दोसर शेर प्रगतिशील।
रमेश जीक दू टा शेर—
सींथ जए टा चाही
तए टा छूबि लिय
टीस मुदा ताजिन्दगी
रहैत छै
xxxxxxxxxxxxxxxxxxxxxxxxxxxxxxxxxxxxx
जामु आ गम्हारि केर
छाह तर मे
बाँस केर कोपर सुखैल
जा रहल
शाइर रमेश जीक पहिल
शेर असफल प्रेम आ ओकर टीसक नीक वर्णन अछि। दोसर शेर उन्टा अछि। व्यावहारिक रूपसँ बाँसक
छाहमे कोनो आर गाछ नै नमहर होइत छै मुदा शाइर अपन शेरमे जामु आ गम्हारि केर छाहसँ बाँसक
भयक वर्णन केने छथि। दोसर शेरक विविध व्याख्या भऽ सकैए।
राजेन्द्र विमल जीक
दू टा शेर—
डारिसँ जे चूकत तँ
बानर बङौर लेत
बेरपर हूसत से केराके
घौर लेत
xxxxxxxxxxxxxxxxxxxxxxxxxxxxxxxxxxxxx
चानीक बट्टा सन नभमे
संचित नक्षत्रक मोती
अहीं लेल बस अहीं
लेल सृष्टिक सतरंगी जोती
शाइर राजेन्द्रजीक
पहिल शेर हमरा जनैत जनतापर व्यंग्य अछि। जनते एहन अछि जे सभ समय हो-हो करैए मुदा बेरपर
हुसि जाइए। हिनक दोसर शर प्रेमक सौंदर्य वर्णन अछि।
धीरेन्द्र प्रेमर्षि
जीक दू टा शेर—
जिनगी अछि बड़ घिनाह
नाक चुबैत पोटासन
सुड़कि–सुड़कि तैयो
छी ढोबि रहल मोटासन!
xxxxxxxxxxxxxxxxxxxxxxxxxxxxxxxxxxxxx
कोन विजय लए खेल
ई खुनियाँ
जइमे सभक सिकस्त
भेल छै
जीवनकेँ निमाहिए
कऽ कियो महान बनै छै। आ जीवन निमाहए लेल नीक-बेजाए सभ करए पड़ैत छै धीरेन्द्रजीक पहिल
शेरक मूल भाव इएह अछि। दोसर शेरमे धीरेन्द्रजी ओहि अज्ञात मजबूरी दिस संकेत केने छथि
जाहि कारणसँ लोक एक दोसरक दुश्मन बनि गेल अछि। आ मात्र अपन जय लेल सभहँक पराजय केर
जोगाड़ करैए मुदा अंतमे सभहँक संग ओहो हारि जाइए अनेक कारणसँ।
रोशन जनकपुरी जीक
दू टा शेर—
आङनमे अछि गुम्हरि
रहल कागजके बाघ
घर घरमे अछि रोहटि-कन्ना,
डर लगैए
xxxxxxxxxxxxxxxxxxxxxxxxxxxxxxxxxxxxx
जानि ने कहिया धरि
बूझत ई लोक जे
वधशालामे आत्माक
जोर नहि होइत छै
पहिल शेरमे शाइर
जनकपुरीजी लोकक भीतरक अज्ञात अदंकक वर्णन केने छथि। सभकेँ बूझल छै जे बाघ कागज केर
छै मुदा एखनुक लोक असगर भऽ चुकल अछि आ ओही कारणसँ ओकरा कागजक बाघसँ सेहो डर लागि रहल
छै। कोनो हत्या करए बला आदमिए होइत छै से दोसर शेरसँ बुझा जाइत अछि जखन कि शाइर हत्याराक
पैरवी करै छथि। आब ई हत्यारा कोनो रूपमे कोनो कारणसँ कियो भऽ सकैए। मात्र आदमिएकेँ
मारए बला हत्यारा होइत छै से मानब एकभगाह अछि।
उपरमे देल गेल अजाद
गजलक उदाहरणसँ ई बात स्पष्ट अछि जे सभ अजाद गजलकार सभहँक भाव नीक छनि। भावमे बसल बिंब
खाँटी मैथिल छनि। प्रतीक सेहो नव छनि मुदा बस गजलक व्याकरण नै छनि। जखन कि शुरुआतेमे
कहने छी बिना काफिया बहरक गजल नै होइत छै। आश्चर्य ईहो जे अजाद गजलकार सभ दुष्यंत कुमार
कि अदम गोंडवी की फैज अहमद फैज केर उदाहरण दै छथि मुदा दुष्यंत कुमार कि अदम गोंडवी
की फैज अहमद फैज केर गजलमे प्रयोग भेल व्याकरणकेँ नै देखि पाबै छथि। अजाद गजलकार सभहँक
तर्क छनि जे जखन रचनामे भाव, बिंब, विचार सभ किछु छै तखन ओकरा गजल मानबामे की दिक्कत।
मुदा हम उन्टा पूछब जे ओकरा कविते मानबामे की दिक्कत? अंततः कोनो कवितामे भाव, बिंब,
विचार होइते छै ने। तँइ ओकरा कविते मानू। मुदा दुखद जे अजाद गजलकार सभ कहता जे ई कविता
नै गजल अछि मुदा कोना तइ लेल हुनका तर्क नै छनि। किछु तँ तत्व हेतै जे कविता, गीत आ
गजलकेँ अलग-अलग करैत हेतै। हमरा हिसाबें बहर-काफिया, व्याकरण ओ तत्व छै जाहिसँ कविता,
गीत आ गजलमे अंतर कएल जा सकैए।
उपरमे हम कहने छी
जे अजाद गजलकार सभ दुष्यंत कुमार, अदम गोंडवी आदिकेँ बहुत मानै छथि तँ एक बेर कने ईहो
देखि ली जे दुष्यंत कुमार, अदम गोंडवी सभ गजल व्याकरणक पालन केने छथि की नै---
सूर्यकांत त्रिपाठी
निराला जीक ई शेर देखू-
भेद कुल खुल जाए
वह सूरत हमारे दिल में है
देश को मिल जाए जो
पूँजी तुम्हारी मिल में है
मतला (मने पहिल शेर)क
मात्राक्रम अछि-- 2122+2122+2122+212 आब सभ शेरक मात्राक्रम इएह अछि। निरालाजीक ई गजल
ताकि कऽ पढ़ू आ मिलाउ जे पूरा गजलमे व्याकरणक पालन भेल छै कि नै। दुष्यंत कुमारक ऐ
गजलक तक्ती देखू---
हो गई है / पीर पर्वत
/सी पिघलनी / चाहिए,
इस हिमालय / से कोई
गं / गा निकलनी / चाहिए।
अइ शेरक मात्राक्रम
2122 / 2122 / 2122 / 212 अछि। दुष्यंतजीक ई गजल ताकि कऽ पढ़ू आ मिलाउ जे पूरा गजलमे
व्याकरणक पालन भेल छै कि नै। आब कने अदम गोंडवी जीक दू टा गजलक तक्ती देखू—
ग़ज़ल को ले / चलो
अब गाँ / व के दिलकश /नज़ारों में
मुसल्सल फ़न / का
दम घुटता / है इन अदबी / इदारों में
अइ शेरक मात्राक्रम
1222 / 1222 / 1222 / 1222 अछि।
भूख के एह / सास
को शे / रोसुख़न तक /ले चलो
या अदब को / मुफ़लिसों
की / अंजुमन तक /ले चलो
अइ शेरक मात्राक्रम
2122 / 2122 / 2122 / 212 अछि। अहाँ सभ अदमजीक दूनू गजल ताकि पढ़ू आ मिलाउ जे पूरा
गजलमे व्याकरणक पालन भेल छै कि नै। एकटा ओहन गजलकारक गजल केत तक्ती देखा रहल छी जिनक
नाम लऽ सभ अजाद गजलकार सभ बहर ओ छंदक विरोध करै छथि। तँ चलू फैज अहमद फैज जीक ई गजल
देखू—
शैख साहब से रस्मो-राह
न की
शुक्र है ज़िन्दगी
तबाह न की
अइ शेरक मात्राक्रम
2122-1212-112 अछि। अहाँ सभ पूरा गजल ताकि पढ़ू आ मिलाउ जे पूरा गजलमे व्याकरणक पालन
भेल छै कि नै। तेनाहिते आजुक प्रसिद्ध शाइर मुनव्वर राना केर ऐ गजलक तक्ती देखू—
बहुत पानी बरसता
है तो मिट्टी बैठ जाती है
न रोया कर बहुत रोने
से छाती बैठ जाती है
अइ शेरक मात्राक्रम
1222 / 1222 / 1222 / 1222 अछि। अहाँ सभ पूरा गजल ताकि पढ़ू आ मिलाउ जे पूरा गजलमे
व्याकरणक पालन भेल छै कि नै। हसरत मोहानीक ई प्रसिद्ध गजल देखू---
चुपकेचुपके रात दिन
आँसू बहाना याद है
हमको अब तक आशिक़ी
का वो ज़माना याद है
अइ शेरक मात्राक्रम
2122+2122+2122+212 अछि। अहाँ सभ पूरा गजल ताकि पढ़ू आ मिलाउ जे पूरा गजलमे व्याकरणक
पालन भेल छै कि नै। अंतमे राहत इन्दौरी जीक एकटा गजलक दू टा शेरकेँ देखू देखू—
चरागों को उछाला
जा रहा है
हवा पर रौब डाला
जा रहा है
न हार अपनी न अपनी
जीत होगी
मगर सिक्का उछाला
जा रहा है
अइ दूनू शेरक मात्राक्रम
गजल (1222 / 1222 / 122) (बहर-ए-हजज केर मुजाइफ) अछि। अहाँ सभ पूरा गजल ताकि पढ़ू आ
मिलाउ जे पूरा गजलमे व्याकरणक पालन भेल छै कि नै।
उपरमे देल गेल हिंदी-उर्दू
गजलकार सभहँक शेर सभकेँ देखलासँ पता चलत जे निराला जी गजलक विषय नव कऽ देलखिन प्रेमिकाक
बदला विषय मिल आ पूँजी बनि गेलै मुदा व्याकरण वएह रहलै। अदमजी भखूक एहसासकेँ शेरो-सुखन
धरि लऽ गेलाह मुदा ओही व्याकरणक संग। दुष्यंतजी अपन गजलक माध्यमे हिमालयसँ गंगा निकालि
देलाह मुदा व्याकरण ने तोड़लाह। फैज अहमद फैज अपन गजलमे धार्मिक कट्टरताक विरोध केलाह
मुदा ओहो व्याकरण नै तोड़लाह। तेनाहिते आनो शाइर सभ नव भाव-भंगिमाक गजल लिखने छथि सेहो
व्याकरणक पालन करैत। तखन ई मैथिलीक अजाद गजलकार सभ कहै छथि जे व्याकरणसँ भाव-विचार
बन्हा जाइ छै या गजलमे व्याकरण नै होइ छै से कते उचित? एहिठाम आबि हमरा ई कहबा
/ स्वीकार करबामे कोनो संकोच नै जे जँ ई अजाद गजलकार सभ अपन जिद छोड़ि एखनो गजलक
व्याकरण स्वीकार कऽ लेता तँ मैथिली गजलक सुदिन शुरू भऽ जाएत कारण हिनका सभ लग भाव-बोध,
विचार ओ अनुभव बहुत बेसी छनि मुदा विधागत व्याकरण ने पालन करबाक कारणे हिनकर सभहँक
लिखलपर विधाक रूपमे प्रश्नचिह्न लागि जाइत अछि। सियाराम झा सरसजीकेँ दुख छनि जे गीत
विधा वर्तमानमे मैथिलीक केंद्रीय विधा किए नै अछि (देखू हुनकर पोथी आखर-आखर गीत केर
भूमिका)। ई दुख हमरो अछि गजलक संदर्भमे, गीतक संदर्भमे आ सभ छंदयुक्त काव्यक संदर्भमे।
हमरो ई इच्छा अछि जे गजल-गीत-अन्य छंदयुक्त काव्य मैथिली साहित्य केर केंद्रीय विधा
बनए। बनियो सकैए। जँ अनचिन्हार आखर-विदेह मात्र दस बर्खमे किछुए गजल कार्यकर्ताक संग
अपन गजल संबंधी लक्ष्य पूरा कऽ सकैए तँ फेर अनुमान करू जे जँ सभ अजाद गजलकार सभ अपन
जिद छोड़ि व्याकरण बला गजल लिखनाइ शुरू कऽ देथि तँ कतेक कम समयमे ई लक्ष्य पूरा हएत?
मुदा ताहि लेल जरूरी छै विधागत छंद ओ व्याकरणकेँ माननाइ। एकटा गजल कार्यकर्ताक तौरपर
हमरा विश्वास अछि जे जँ सभ नै तँ अधिकांश अजाद गजलकार जिद छोड़ि विधागत छंद के मानता
तँ मात्र 15-20 बर्खमे गजल-गीत-अन्य छंदयुक्त काव्य मैथिली साहित्य केर केंद्रीय विधा
बनि जाएत। ई विश्वास हमरा एनाहिते नै अछि एकर पाछू अनचिन्हार आखर ओ विदेहक विश्वास
सेहो अछि। गजलक एकटा कार्यकर्ताक तौरपर हम प्रतीक्षा कऽ रहल छी जे कहिया मैथिली गजलकेँ
ई सौभाग्य भेटतै जे ओ मैथिली साहित्यक केंद्रीय विधा बनत आ ताहूसँ पहिने हमरा अइ बातक
प्रतीक्षा अछि जे कोन-कोन अजाद गजलकार सभ हमर एहि सपनाकेँ यथार्थमे बदलबाक लेल सहयोग
देता। प्रतीक्षारत.....................


text:
चोट सं बचाव
अइ आलेख मे चोट स बचाव कें विषय मे विस्तार सं जान्देल गेल छै।
चोट सं बचाव कें सूचना कें प्रसार व ओइ कें अनुसार कार्य करना क्याक आवश्यक छै?
प्रतिवर्ष 7,50,000 बच्चाक कें चोट कें कारण मृत्यु भ जाएयत छै। अन्य 40 करोड़ गंभीर रूप सं घायल भ जाएयत छै। अइ मे सं कइर्क चोटक मस्तिष्क कें क्षति पहुंचावा वाला अथवा स्थाई क्षति पहुंचावा वाली होएयत छै। बच्चाक मे मृत्यु व विकलांगता कें प्रमुख कारण चोट या क्षति पहुंचनाय छै।
सबसे सामान्य क्षति गिरनाय, जलनाय या सड़क दुर्घटना सं होयत छै। अइ मे सं अधिकांश क्षतियां घर कें आस-पास ही घटित होएयत छै। अइ मे सं सब कें बचाव कैल सकएय छै। यदि अभिभावकाक कें इ पता होय की चोट पहुंचेनाय कें बाद की कैल जाना चाही त अइ मे सं कईक कें गंभीरता कम कैल जा सकएय छै।
चोट सं बचाव कें मुख्य संदेश-१
यदि अभिभावक अथवा बच्चाक कें ध्यान रखाय वाला व्यक्ति सजग रहूं व बच्चाक कें खेलनाय कें स्थान कें सुरिक्षत रखा जाए त बहुत सं क्षतियक टालल जा सकएय छै।
18 माह सं लगा कं 4 वर्ष तइक कें बच्चाक कें ज़ोखिम व मृत्यु सं बचाना सब सं ज्यादा ज़रूरी छै। अस मे सं अधिकांश दुर्घटनाक घर पर होएयत छै। अइ मे से सब कें बचाव कैल जा सकएय छै।
घर पर हुअ वाला दुर्घटनाआक कें मुख्य कारण छै।
- आग सं जलनाय, स्टोव, ओवन, खाना पकावएय कें बर्तन, गरम खाना, उबलल भेल पाइन, वाष्प, गरम घी या तेल, पैराफिन लैंप, इस्त्नी व विद्युत उपकरण
- टूटल कांच, चाकू, कैंची या कुल्हाड़ी सं कट जानाय
- पलंग, खिड़की, मेज़ या सीढ़यिक सं गिर जानाय
- सिक्क ाक, बटन या किसी गिरी कें गला मे फंस जानाय
- ब्लीच व डिटर्जेन्ट, पैराफिन या कैरोसिन अथवा कीटनाशक सं ज़हर कें प्रभाव पड़नाय
- खुलल या टूटल भेल बिजली तार सं करंट लाइग जानाय अथवा ओकर स्विच मे कोनों नुकीली वस्तु आदी डालनाय
जे कोनों वस्तु सक्रि य होय आ ओ छोटे बच्चाक कें लेल खतरनाक होय, ओय सं ओकरा दूरे राखल जानाय चाही।
बच्चाक सं लंबे समय तइक काम नहीं करवाना जै चाही जइ सं ओकरा लेल ज़ोखिम उत्पन्न भ जाय अथवा ओकर पढ़ाई-लिखाई कें दिनचर्या अव्यविस्थत भ जाय। बच्चाक कें भारी काम तथा खतरनाक उपकरण व ज़हरीला रसायनाक सं बचैल जैबाक चाही।
चोट सं बचाव कें मुख्य संदेश-२
बच्चाक कें आइग, रसोई चूल्हा, लैंप, सलाइ आ बिजली उपकरणक सं दूर राखाय जैबाक चाही।
जलन, नन्हा बच्चाक मे सामान्यत: हुअ वाला दुर्घटना कें उदाहरण छै। बच्चाक कें खाना पकावय कें चुल्हा, उबलल पाइन, गरम खाना व गरम इस्त्नी आदी कें छुवय सं मना कैल जेबाक चाही। जलनाय सं गंभीर क्षति व स्थायी दाग पइड़ सकएय अछि तथा कतेक घाव खतरनाक सें हों हो भ सकएय छै. अइ मे सं अधिकांश दुर्घटनाआक कें टालल जा सकएय छै।
जलनाय सं सुरक्षा कैल जै सकएय छै।
- नन्हा बच्चाक कें आइग, सलाइ व सिगरेट सं दूर राइख कं
- स्टोव आदी कें सपाट व ऊंची सतह पर राइख कं जइ सं ओ बच्चाक कें पहुंच मे नहि होय यदि ख्लल मे खानाय पकायाल जा रहल होय त मिट्टी कें चूल्हा ओकर आस-पास बनायाल जेबाक चाही। सीधे ज़मीन पइर आइग जला कं खाना नहि बनाऊं
- सब खाना पकावय कें बर्तनक कें हाथ बच्चाक कें पहुंच सं दूर राखल जाऊं
- पेट्रोल, पैराफिन, लैंप, सलाइ, लाईटर, गरम इस्त्नी आ बिजली तार आदी कें बच्चाक कें पहुंच सं दूर रखनाय चाही।
बच्चा यदि पावर सॉकेट मे हाथ डालएयत छै , तखन ओकरा गंभीर नुकसान भ सकएय छै। पावर सॉकेट्स कें सही तरीक ा सं बंद कैल जेबाक चाही जइ सं ओ बच्चाक कें पहुंच सं दूर होंय।
बिजली तारक कें बच्चाक कें पहुंच सं दूर राखाल जबेाक चाही। खुलल बिजली तार खास कं ज्यादा खतरनाक होएयत छै।
चोट सं बचाव कें मुख्य संदेश-३
बच्चाक कें ऊपर चढ़नाय बड़ा निक लगएयत छै। पीढियां, बालकनी, छत, खिड़की व खेलनाय कें स्थान सरक्षित रहएय जइ सं बच्चाक कें गिरनाय सं बचायल जा सकएय।
चोट, हड्डी टूटने व गंभीर चोटों का मुख्य कारण बच्चों का गिरना होता है और इस प्रकार की दुर्घटनाओं को रोका जा सकता है:
- बच्चाक कें असुरिक्षत स्थानाक पर चढ़नाय सं रोकल जाए
- बालकनी, खिड़की व सीढ़ियक कें रेलिंग लगा क सुरक्षित कैल जै।
- घर कें साफ आ रोशनी सं युक्त राखल जै
चोट सं बचाव कें मुख्य संदेश-४
चाकू, कैंची, तेज़ धार वाला या नोंकक वाला उपकरण अथवा टूटल कांच, क्षति पहुंचा सकएय छै। ऐहन वस्तुअक कें बच्चाक कें पहुंच सं दूर राखल जेबाक चाही।
टूटल कांच सं शरीर कें अंग कइट सकएय छै आ आय सं खून निकल सकएय व संक्र मण सें हो फैल सकएय छै। कांच कें बोतलल कें बच्चाक कें पहुंच सं दूर राखल जेबाक चाही व खेलनाय कें स्थान कें टूटल कांचल सं अलग रखनाय चाही। छोटक बच्चाक कें इ सिखायाल जै की ओ टूटल कांच कें हाथ नहि लैगा, कनिक पइग बच्चाक कें ओकरा सही स्थान पइर फेंकनाय कें शिक्षा देल जेबाक चाही।
चाकू, रेज़र व कैंची कें छोटे बच्चाक कें पहुंच सं दूर रखानाय जै चाही बड़े बच्चों को इनके सुरिक्षत उपयोग का तरीका सिखायाल जेबाक चाही।
धारदार औजार, मशीन व जंग लागल केन कें कारण सकंक्रमित घाव भ सकएयत छै। बच्चाक कें खेलनाय कें स्थान अइ सब सं दूर होबाक चाही। घरक कचरा, जइ मे टूटल बोतलक आ पुरान डिब्बा आदी होय, ओकरा सही तरीक ाक सं फेंका जाना चाहि।
अन्य चोटक सं बचाव कें लेल बच्चाक कें सुरिक्षत तरीक ाक सिखायल जा सकएय छै, जैना- पत्थर नहि फेंकनाय, धारदार वस्तुअक कें उपयोग नहि करनाय, जैना चाकू व कैंची आदी
चोट सं बचाव कें मुख्य संदेश-५
बच्चाक कें वस्तुएं अपन मुंह मे डालनाय निक लगएयत छै। ऐहन मे छोट वस्तुएक ओकर पहुंच सं दूर रखबाक जै चाही जइ स ओ ओकर गला मे नहि फंइस जै ।
खेलनाय व सुत कें कें छोट वस्तुअक जैना बटन , सिक्का , बीज आदी मुक्त राखल जैबाक चाही ।
बहुत छोटक बच्चाक कें मूंगफली, छोटक भाग मे बटल भेल खेनाय अथवा न्नहा हड्डियक व बीजक सं युक्त खेनाय नहि देवाक चाही।
छोट बच्चाक कें ओकर भोजन कें समय कखनों सें हों अकेला नहि छोड़नाय चाही। ओकर भोजन कें सुविधाजनक बना कं देल जेबाक चाही।
खांसी आना, सांस रूकनाय आ ऊंची आवाज़ मे ज़ोर सं चिल्लानाय अथवा सांस लेनाएय व आवाज़ निकालएय मे परेशानी होनाय, इ गला मे कोनों चीज कें फंइस जै कें लक्षण छै। गले मे किच्छू सें हो फंसनाय, जान ज़ोखिम मे डालनाय वाला आपात स्थिति होएयत छै।
यदि बच्चाक कें कोनों वस्तु मुंह मे लेते हुए नहि देखल होय, तखन तइक यदि बच्चा कोनों प्रकार कें अलग लक्षण दिखावाएय छै त परिवार कें सदस्यक कें ओकर गला कें जांच करनाय चाही।
चोट सं बचाव कें मुख्य संदेश-६
ज़हर, दवाईयां, ब्लीच, एसिड आ तरल ईंधन जैना पैराफिन कें क खनों पेयजल कें बोतलक मे नहि राखबैक जै चाही। अइ प्रकार कें समस्त तरल पदार्थोक कें विशेष बोतलक मे राखनाय जै चाही। जे कि बच्चाक कें पहुंच सं दूर होय
बच्चों कें ज़हर कें असर होनाय बड़ा खतरनाक भ सकएय छै। ब्लीच, कीटाणुनाशक व चूहा मार दवा, पैराफिन व घरेलू डिटर्जेन्ट सं बच्चाक कें स्थायी नुकसान भ सकएय छै।
कतेक ज़हर ऐहन होएयत छै की जेकर सिर्फ निकलाल जेना ही ज़हरीला नहि होयत इ निम्न प्रकार सं शरीर मे जै पर सें हो ओ मस्तिष्क व आइखक कें स्थायी नुकसान पहुंचा सकएयत छै, यदि उन्हें-
- सूंघल जै
- बच्चा कें आइख या त्वचा पर लगैल जै
- बच्चाक कें कपड़ा पइर लगैल जै
यदि ज़हर कें शीतल पेय, बीयर कें बोतल, जार या कप मे राखल जै , तखन बच्चा गलती सं ओकरा पी सकएयत छै । सब ज़हर, रसायन व दवाईयक कें ओकर सही बोतलक व बर्तनक मे सही तरीक ाक सं बंद कर रकबाक जै चाही।
डिटर्जेन्ट, ब्लीच, रसायन व दवाईयक कें बच्चाक कें पहुंच सं दूर राखल जेबाक चाही। वै सही तरीके सं बंद कर लेबल लगा देबाक जै चाही। ओकरा कोनों पेटी मे बंद कं अथवा काफी ऊंचाई पर रखबाक जै चाही जइ सं बच्चाक ओत पहुंच नहि सकएय।
वयस्कक कें लेल बैनाल गेल दवाइयक छोट बच्चाक कें लेल खतरनाक भ सकएय छै। बच्चाक कें सिर्फ ओकरा लेल लिखल गेल गये नुस्खा कें अनुसार हीं दवाइ देबाक जै चाही ना ही कोनों वयस्क अथवा अन्य बच्चा कें लेल लिकल गेल दवाइ।
न्एन्टीबायोटिक्स कें बेसि अथवा गलत उपयोग करएय सं बच्चाक मे बहरापन कें समस्या आयब सकएय छै। बच्चाक कें दवाईयक सही नुस्खा कें अनुसार ही देल जेबाक चाही।
एस्प्रनि सं सब सं बेसि ज्यादा नुकसान होएयत छै अही लै एकरा बच्चाक कें पहुंच सं दूर राखल जै चाही।
चोट सं बचाव कें मुख्य संदेश-७
बच्चे मुश्किल सं दो मिनट कें समय मे ही पाइन मे डूइब सकएय छै आ काफी कम मात्ना मे पाइन हुअ पइर पर इ होए कें आशंका होएयत छै। पाइन कें नज़दीक हुअ पइर बच्चाक कें कखनों अकेले नहि छोड़बाक चाही।
कुआँ, टयूब आ पाइन कें बाल्टियक कें ढँइक कं रखबाक चाही।
बच्चाक कें कनिक पइग हुअ पइर तैराकी सिखेनाय चाही जइ सं ओ डुबएय सं बइच सकएय।
बच्चाक कें अतिवेग सं बहित पाइन मे अथवा अकेले मे तैरनाय कें इजाज़त नहि दिअ।
चोट से बचाव कें मुख्य संदेश-८
5 वर्ष सं कम उम्र कें बच्चाक कें रास्ते पइर बेसि खतरा होएयत छै। ओकरा साथ सदा कोइ न कोई होबाक चाही जे ओकरा सड़क पइर सुरुक्षित चलएय कें तरीका समइझ सकएय जइ स ओ आगू चलय कं चलकर सड़क पर सुरक्षित रहे
छोट बच्चाक सड़क पर दौड़एय सं पहिले साचएय नहि छै। परिवार कें सदस्यक कें उनका खास ध्यान रखना चाही।
बच्चाक कें सड़क कें नज़दीक नहि खेलबाक चाही , खासकर यदि ओ गेंद से खेल रहल होय।
बच्चाक कें सड़क कें एक ओर चलनाय सिखाया जेबाक चाहि
सड़क पार करएयत समय बच्चक के सिखाऊं की वे
- सड़क कें एक ओर खड़ा रहूं।
- सड़क कें पार करएयत समय दूनू ओर देखूं।
- कार या अन्य गाड़ियक कें आवागमन पइर ध्यान दिअ।
- कोनों पइग व्यक्ति कें हाथ पकइड़ सड़क पार करूं
- पैदल चलूं, दौड़े नहि।
पइग बच्चाक कें छोट बच्चाक कें ध्यान राखय कें लेल कहावक जै चाही।
पइग बच्चाक मे साईिकल कें कारण हुअ वाला दुर्घटनाएं आम छै। परिवार अपन साईिकल चलावय वाला बच्चाक कें बचा सकते हैं यदि उन्हें सही सड़क नियमक कें ज्ञान होय। साईिकल चलाते समय बच्चाक द्वारा हैलमेट या सिर कें सुरक्षा करएय वाला धन पहनने चाहिये
बच्चा यदि कार कें पहली सीट पर अथवा असुरक्षित रूप सं ट्रक मे सफर कर रहल होय त ओ सब ज्यादा असुरिक्षत होएयत छै।
उचित चिकित्सा सुविधा उपलब्ध हुअ तइक निम्न प्राथमिक चिकित्सा कें उपयोग मे लेबाक जै चाहि।
प्राथमिक चिकित्सा सलाह :
जरएय कें लेल प्राथमिक चिकित्सा:
- यदि बच्चा कें कपड़ा मे आइग लाइल होय तं ओकरा जल्दी सं एकटा कंबल मे लपइट अथवा ज़मीन पर लोट-पोट कयर आइग सं बचाऊं।
- जलल हिस्से कें जल्दी सं ठंडा करूं। काफी सारा ठंडा व साफ पाइनी इस्तेमाल करूं। यदि जलन बेसि है, तखन बच्चा कें कोनों टब या पानी भरल हौज मे राखूं। जरल भेल हिस्सा कें ठंडा हुअ मे आधा गंटाक कें समय लगएय सकएय
- प्रभावित हिस्सा कें सूखल व साफ राखूं तथा ओकरा हल्का बैंडेज सं बांध दिअ। यदि जलन एकटा सिक्क ा कें आकार सं ेबेसि छै अथवा जलन सं रिसाव भ रहल छै, तखन बच्चा कें स्वास्थ्य सहायता केन्द्र लं जाऊं। यदि फफोले भ रहल छै, तखन ओकरा फोड़ा नहि। ओ प्रभावित भाग कें सुरक्षा कें लेल होएयत छै।
- यदि जले भाग पर किचछूक चिपक गेल होय तं ओकरा खींचू नहि। जरलल स्थान पर ठंडा पानी कें अलावा किच्छू नहि डालूं।
- बच्चा कें कोनों तरल जैना पाइन या फलक कें रस व आएय मे नमक व शक्कर डालक्ष्ल कं दिओ।
बिजली करंट लाइग जैला पर प्राथमिक चिकित्सा:
- यदि बच्चा कें बिजली कें करंट लाइग गेल छै अथवा आइग पकइड़ लेने छै, तखन बच्चा कें छूअएय सं पहिले बिजली आपूर्ति कें बंद करएय दिओ। यदि बच्चा बेहोश भ गेल छै, तखन ओकर देह कें गरम राखूं आ तुरंत चिकित्सकीय सहायता लिअ।
- यदि बच्चा कें सांस लेवएय मे तकलीफ भ रहल छै अथवा ओ सांस नहि ल रहल छै, तखन ओकरा सीधा लेटा कं ओकर मूंह कें कनिक टेढ़ा करूं। ओकर नथुना दबा कं मुंह मे ज़ोर सं सांस भूरू। काफी ज़ोर सं सांस भरू जइ सं ओकर छाती फूइल सकएय। ,करा तखन तइक करूं जखन तइक बच्च सांस नहि लेवएय लगएय।
गिरएय अथवा सड़क हादसक कें समय प्राथमिक चिकित्सा:
- यदि चोट सिर मे या मेरूदंड मे छै, तखन ओ खतरनाक भ सकएय छै। क्याकि अस सं स्थायी लकवा भ सकएय छै अथवा इ जीवन कें जोखिम मे डाइल सकएय छै। सिर आ पीठ कें हलचल कें नियंत्नण मे लिअ आ पीठी कें कोनों प्रकार कें हलचल सं बचाऊं जइ सं आगू चोट नहि लगएय ।
- यदि बच्चा हिल नहि पा रहल छै अथवा बहुत बेसि दर्द मे छै त एकर मतलब छै की ओकर हड्डी टूट गेल छै। प्रभावित भाग कें नहि हिलाऊं । ओकरा सीधा व सरल राखूं व जल्दी सं चिकित्सकीय सहायता लिअ।
- यदि बच्चा बेहोश छै, तखन ओकर शरीर कें गरम राखूं व जल्दी सं चिकित्सकीय सहायता लिअ।
- गहरा चोट व ज़ख्म कें लेल प्रभावित भाग कें ठण्डा पाइन सं सं धोऊं या ओय पर 15 मिनट कें लेल बर्फ राखूं। बर्फ कें सीधा त्वचा पर नहि रकबाक चाही। चोट लगाल स्थान व बर्फ कें बीच एकटा कपड़ा राखूं। 15 मिनट कें बाद बर्फ हटा दिअ आ 15 मिनट देखूं। अइ प्रक्रि या कें आवश्यकता पड़एय पर दोहराऊं । ठंडक सं दर्द, फूलना व जख्म कें ठीक होय मे मदद मिलतय।
कटल व छिलल पर प्राथमिक चिकित्सा:
छोट सनक कटाव व छिलनाय
- घाव कें साफ पाइन व साबुन सं धोऊं।
- घाव कें आसपास कें त्वचा कें सुखा लिअ।
- घाव कें साफ कपड़ा सं ढइक कं ओय पर बैंडेज़ बांध दिओ।
गहरा घावाक कें लेल :
- यदि घाव मे कांच कें टुकड़ा अथवा कोनों अन्य वस्तु घुसल होय त ओकरा निकालूं। संभव छै कि ओय कें कारण जख्म दबल होय व ओकरा निकाला जैला पर बेसि रक्तस्राव हुअ लगतय।
- यदि बच्चा कें बेसि रक्तस्राव भ रहल छै त प्रभावित भाग कें छाती सं ऊपर राइख कं घाव कें उल्टी दिशा मे दबाव दिअ। अइ मे साफ कपड़ा कें एकटा बंधन बना कं ओकरा खून कें रूकइ तइक बांधाल जा सकएय छै।
- कोनों प्रकार कें पत्ता या अन्य लेप आदी घाव पर नहि लगाऊं।, अइ सं संक्र मण भ सकएय छै।
- घाव पर बैंडेज बांधूं। सूजन भेला पर पक्का नहि बांधूं
- बच्चा कें स्वास्थ्य केन्द्र पर लं जाऊं व जल्दी सं चिकित्सकीय सहायता उपलब्ध करवाऊं। स्वास्थ्य कर्मचारी सं पूछूं की बच्चा कें टिटेनस कें टीका लगा सकएय छै।
गला मे किच्छू फंसला पर प्राथमिक चिकित्सा:
- यदि बच्चा खांसकर ओ वस्तु कें गला सं बाहर निकालनाय चाहएयत छै, तखन ओ परेशान नहि करूं आ ऐहन करएय दिओ। यदि वस्तु आसानी सं नहि निकल रहल होंय, एहन मे ओ जल्दी सं बच्चा कें स निकालाएय कें प्रयत्न करूं।
- यदि वस्तु फेर सं बच्चा कें गला मे फंसल रहल छै, तखन:
नवजात शिशु व छोट बच्चों कें लेल :
सिर व गला कें सहारा दिअ। बच्चे कें मुख कें नीचा राखय कें प्रयत्न करूं। कंधा कें मध्य पांच बेर मुक्का मारूं। आब बच्च कें सीधा करएय ओकर छाती पर दबा कं वस्तु कें बाहर निकालएय कें प्रयत्न करूं। अइ प्रक्रि या कें दू-तीन बेर दोहराऊं जखन तइक कें फंसल हुएल वस्तु बाहर नहि निकल जाइत। यदि अहां अइ तरीक ाक सं वस्तु कें नहि निकाल पा रहल छै तखन जल्दी सं चिकित्सकीय सहायता लिअ।
पइग बच्चा कें लेल :
बच्चा कें पाछूं खड़ा रइह कं उसकी छाती पर अपन हाथ राखूं। आब ओकरा पसलियक कें पास सं ज़ोर सं दबाऊं। पीछूं सं सें हों दबाएल भेल वस्तु कें बाहर निकल जै तइक अइ प्रक्रि या कें दोहराऊं। यदि अइ प्रयासक सं वस्तु बाहर नहि निकलती छै, तखन चिकित्सकीय सहायता लिअ।
सांस कें तकलीफ या डुबएय पर प्राथमिक चिकित्सा:
यदि आं कें ऐहन लगएय छै की बच्चा कें सिर या गला क्षतिग्रस्त भेल छै, तखन ओकरा नहि हिलाऊं आ निम्न सावधानियक कें पालन करूं-
- यदि बच्चा कें सांस लेवएय मे तकलीफ भ रहल छै या वह सही सं सांस नहि ल पा रहल छै, तखन ओकरा सीधा लेटा कं ओर मुख कें कनिक टेढ़ करूं। ओकरर नथुने दबा कं मुंह मे ज़ोर सं सांस भरूं। सांस एतेक जोर सं भरूं की ओकर छाती फूल सकएय। एकरा तखन तइक करूं जखन तइक बच्चा सांस नहि लेवएय छै
- यदि बच्चा सांस ल रहल, मुदा बेहोश छय त ओकरा लोट पोट करएय जइ सं ओकर ज़बान सं सांस लेवएय मे अवरोध नहि पैदा होय।
ज़हरीले प्रभाव पर प्राथमिक चिकित्सा:
- यदि बच्चा ज़हर खा लेने छय तखन ओकरा उल्टी आदी करवाएय कें प्रयत्न नहि करूं, अइ सं बच्चा आ बेसि बीमार भ सकएय छै
- यदि ज़हर बच्चा कें कपड़ा या त्वचा पर छै, कपड़ा कें ज़ल्दी सं हटाऊं व काफी सारा पाइन डालूं। त्वचा कें कई बेर साबुन सं साफ करूं।
- यदि ज़हर बच्चा कें आंइख मे चलैल गेल छै , तखन आइख कें लगभग 10 मिनट तइक निक सं धोऊं।
- बच्चा कें जल्दी सं स्वास्थ्य केन्द्र या अस्पताल मे ल कं जाऊं। यदि संभव होय त जइ ज़हर कें असर भेल छै, ओकर किच्छू अंश या ओकर बोतल साथ लं जाऊं। बच्चा कें जतेक भ सकएय ओतवे स्थिर आ शांत राखएय कें कोशिा करूं।
स्त्रोत : यूनीसेफ


text:
कश्मीर उपत्यका
'कश्मीर उपत्यका (उर्दू: وادی کشمیر; हिन्दी: कश्मीर घाटी) आ भेल अफ कश्मीर एकटा उपत्यका छी जे काराकोरम तथा पीर पन्जल श्रेणीक बीचम भारतक जम्मू आ कश्मीर राज्यम अवस्थित अछि । हाल ई उपत्यकाक कोनो क्षेत्रम पाकिस्तानक आधिकार नै अछि । एकर क्षेत्रफल लगभग १३५ कि.मी. लम्बा तथा ३२ किमी चौडा रहल अछि जे झेलम नदीसँ सुरु होइत अछि ।[१]जम्मू तथा कश्मीर राज्यक तीन राज्य विभाजन भितर आववाला ई उपत्यका अनन्तनाग, बारामुल्ला, बदगम, बन्दीपोर, गन्देरबाल, कुपवारा, कुलगाम, पुलवामा, शोफियाँ तथा श्रीनगर जिलाम अवस्थित अछि ।[२]
एकरा पृथ्वीक स्वर्ग सेहो कहल जाईत अछि ।
विषय सूचीसभ
भूगोल[सम्पादन करी]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ Kashmir. (2007). In Encyclopædia Britannica. Retrieved March 27, 2007, from Encyclopædia Britannica"
- ↑ "In Depth-the future of Kashmir", BBC News, अभिगमन तिथि १६ अप्रैल २०१३।
बाह्य जडीसभ[सम्पादन करी]
- कश्मीर उपत्यका विकिभोएज सँ यात्रा सहयोगी
- कश्मीर उपत्यका


text:
रङ्गनाथ पौडेल
रङ्गनाथ पौडेल वा रङ्गगनाथ पण्डित नेपालक पूर्व प्रधानमन्त्री छल । पौडेल विक्रम सम्बत् १९९४ सँ १९९५ धरि करिब १ वर्ष प्रधानमन्त्री पद भार सम्भालने छल । पौडेल एक पैग तान्त्रिक छल । रङ्गनाथ पण्डित विसं १८९४ श्रावणमे मुख्तियार भिमसेन थापाके पदच्युत कएल गेला बाद मुलुकक मुख्तियारी पाबनिहार व्यक्ति छी । मुदा हुनकर अधिकार क्षेत्र मुलुकी बन्दोवस्त आ परराष्ट्र विभागमे मात्र सिमित छल । पौडेल विसं १९९५ भादोमे राजीनामा देलाबाद चौतारीया पुष्कर शाहके मुख्तियारी देल गेल छल ।[१]
सन्दर्भ सामाग्रीसभ[सम्पादन करी]
- ↑ प्राचिन नेपाल (पृष्ठ-३२ ), बैसाख २०६३, पुरातत्व विभाग


text:
पटना । पूर्व मिथिला कए शेष बिहार समेत राज्यक राजधानी पटना सँ जोड़य बला बीपी मंडल सेतु निर्माण काज युद्ध स्तर पर चलि रहल अछि। निर्माण कंपनी एसपी सिंगला केर दावा अछि कि अगस्त सँ पुल पर पैदल आ दू पहिया वाहन चालक सभक परिचालन संभव भ’ सकैत अछि। जखन कि सितंबर महीना सँ अहि पुल सँ सभ तरहक वाहन सभक परिचालन शुरू भ’ जाएत। पुल नहि होयबाक कारण एखन कोसी-सीमांचल केर लाखों लोक उत्तरी बिहार समेत पटना जएबाक लेल घुमिकS पटना जाए पड़ैत अछि।
अगस्तमे दू पहिया आ हल्लुक वाहन सभक लेल पुल खोलल जा सकैत अछि। सितंबर महीना सँ पुल पर सभ तरहक वाहन सभक परिचालन शुरू भ’ जाएत। केके रंजन, प्रोजेक्ट मैनेजर, निर्माण कंपनी
50 करोड़क लागत सँ वर्ष 2015 मे शुरू भेल छल केबल स्टे ब्रिजक निर्माण। लंदन केर टावर ब्रिज जकाँ पुलक डिजाइन अछि। पुलक दुनु भागमे106 मी. निर्माण शेषमे 17 करोड़क लागत सँ वैकल्पिक व्यवस्थाकें अंतर्गत स्टील पाइप पुल बनाओल गेल छल। 250 मजदूर पुलक निर्माण काजमे दिन-राति लागल अछि। एसपी सिंगला कंपनी करा रहल अछि निर्माण। 290 मीटर लंबा पुलक 184 मीटर केर निर्माण पूर भेल। 106 मीटर केर सुपर स्ट्रक्चर केर निर्माण चलि रहल अछि।
Comments


text:
देवघर केर नगर भवन मे नवम अंतर्राष्ट्रीय मैथिली सम्मलेन केर आयोजन 22-23 दिसंबर 2012 कें कयल गेल. एहि अवसर पर मिथिला राज केर खगता आ आन्दोलनक स्वरुप केर संगहि प्राथमिक स्तर पर मैथिली मे शिक्षा व्यवस्था नहि करबा लेल सरकार कें दोषी ठहराओल गेल. एहि अवसर पर बिहार केर स्वास्थ्य मंत्री अश्विनी चौबे, सम्मलेन केर महासचिव बैद्यनाथ चौधरी 'बैजू' सहित मिविप अध्यक्ष अशोक झा, समाजसेवी कामदेव झा, नेपाल केर सांसदद्वय मीनाक्षी झा, बासंती झा, दड़िभंगा केर नगर विधायक संजय सरावगी ओ मैथिली अकादमी पटना केर चेयरमैन कमलाकांत झा आदि अपन विचार व्यक्त कयलनि. मैथिली सांस्कृतिक कार्यक्रम सेहो आयोजित छल. कार्यक्रम केर पहिल दिन मैथिली सहित विभिन्न भाषा मे योगदान लेल विभूति लोकनि कें सम्मानित सेहो कयल गेल.
दोसर दिस मैथिली भाषा संस्कृतिक विकास आ मिथिला राज्यक मांग सहित विगत किछु बर्ष सँ आन्दोलन मे रहल अन्तर्राष्ट्रीय मैथिली परिषद् २६म अन्तर्राष्ट्रीय मैथिली सम्मेलन मधेपुरा मे २२–२३ दिसम्बर कें मनओलक. २२ दिसंबर कें शुरू भेल सम्मेलन मे उद्घाटन सत्रक प्रमुख अतिथि परिषदक संस्थापक संरक्षक डा. भूवनेश्वर गुरमैता छलाह आ विशिष्ट अतिथि मे मधेपुरा डिग्री कालेज केर प्राचार्य डा. अशोक कुमार, संस्थापक अध्यक्ष डा. धनाकर ठाकुर आ अन्तर्राष्ट्रीय मैथिली परिषद नेपालक अध्यक्ष करुणा झा सहित अन्यान्य लोकनि छलाह. सम्मेलनक उद्घाटन सत्रक सम्बोधन करैत डा. धनाकर ठाकुर, मिथिला राज्यक लेल हमर संघर्ष जारी अछि बतौलनि. मिथिलाक सभ्यता, संस्कृतिक अपन गौरवशाली इतिहास रहल अछि आ एकरा नजरअंदाज नइ कयल जा सकैत अछि. तहिना संस्थाक नेपाल इकाइ केर अध्यक्ष करुणा झा अपन मन्तव्य मे युवा पीढी, महिलाक सशक्त सहभागिता होयब आजुक आवश्यकता अछि कहलनि. महिला समाज केर उत्थान बिना कोनो समाजक उत्थान संभव नहि अछि. तहिना उदयशंकर मिश्र, प्रभात झा, किसलय कृष्ण आदि लोकनि सेहो अपन अपन विचार व्यक्त केलनि. परिषदक अध्यक्ष डा. कमलकान्त झाक अध्यक्षता मे कार्यक्रम भेल. (Report: मिथिमीडिया ब्यूरो)


text:
ओना तऽ गाम में रहला पर बहुत रास भोज पैठ लागल हँ, मुदा जेकर हम वर्णन करै के लेल आतुर छी से ओनाही अखनि धर हमर मोन में तहियाएल अछि। तऽ चलु, हम परत दर परत एकरा खोलने चलैत छी आ अहाँ एकरा अप्पन मोन में तहिएने जाउ।
बघांत गाम में कियो वृद्ध सज्जन के देहावसान भऽ गेल। गँवारी भोजक न्योत देल गेल। हमरो गाम के हकार पड़ल छल से घर से किनकौ न्योत पुरनाई तऽ आवश्यक छलैक। भदैया लादने छलैक आ राति में भोज में जाय के योजना बनल। तय भेल जे गाम सँ चारि पाँच आदमी तऽ जेबाक चाही। से हम, हमर बाबूजी, मदन काका तैयार भेलियेक। जाय सऽ पहिने एकटा खवास सेहो चाही छल जे लालटेन आ लाठी (कुक्कुर सभ के खिहारे के लेल) लऽ के संग चलैत। बाबूजी रामप्रसाद के शोर पारि भोजक बात कहलखिन। ओ झट दऽ तैयार भऽ गेल। एहनो मौका कहुँ छोड़ै बला छलै। बड बेस, हम सभ अन्हार भेला के उपरान्त चलि देलियेक।
आब आगाँ के हाल सुनु। हमर गाम सऽ बधांत करीब एक कोस (तीन किमी) छल। आ गाम जाय के रास्ता बाध भऽ के जायत छल। सौसें दिन पानि पड़ल छलैक से हम सभ प्लास्टिक बला पनही (चप्पल) पहिर विदा भेलियेक। रामप्रसाद कनेक झक्खा के चलैत छल आ ताहि पर से पिछड़। तैं ओ आड़ि छोड़ि खेत में आड़िक काते कात हमरा सभ के लालटेन दिखाबैत लाठी रोपि रोपि चलऽ लागल। कुक्कुर तऽ नहि मुदा झींगुर सभक कीर्तन शुरु भऽ गेल छलैक। खसैत पिछड़ैत केहुना ठाम पर पहुँचलहुँ।
भोजक श्रीगणेश भऽ चुकल छल। अगिला बेर में हमहुँ सभ बैसे गेलहुँ। पात भिंजा के चूड़ा देल गेल। ताही पर धातृक, आमक, उसनल आलूक, तीसी आदि के दस रंग अँचार पड़ल। ओकर बाद आयल दही के बारीक जे एही कला में पारंगत बुझना जायत छलाह। ठेहुन पर दहीक तौला राखि, केहुनी तक हाथ तौला में दऽ के जे ढार दैत छलाह तऽ बुझु जे गंगा के प्रवाह सन पात पर पड़ैत छल। मोन मोहु मोहु भऽ गेल। जेहने बारीक, तेहने खवैया। दही पात पर खसैत देरी कि चट दन विला जाय। एतेक कष्ट उठा के भोज में एनाय सार्थक बुझायल। चूड़ा के छोड़ि दही पर हमर सभक विशेष कृपा भेल। तौला पर तौला खतम होइत गेल। हम सभ पेट सऽ तृप्त भऽ गेल छलियेक। तैयो मोन के तृप्ति में देर छल। फेर नवका तौला बहार कयल गेल। मदन काका बारीक के शोर करैत कहलखिन कि हुनके से नवका तौला दही के शुरुआत कयल जाय जाहि सँ छल्हिगर दही हुनका भेंटौ। बारीक महोदय हुनके से नवका तौला एहि बेर शुरू केलैथ। पात पर ठोसगर छल्हिगर दही खसल। ओहि में बथुआ के झुर्री जेकां किछ अस्पष्ट दृष्टिगोचर भेल। बुझायल जे कोनो तरह के अँचार फेंटा गेल छैक दहीक संग। अन्हार में कनेक शंका भेला पर मदन काका रामप्रसाद के लालटेन हुनका पात दिश करै लेल कहलथिन। एतबा सुनि कियौ भलमानुष अपन चोरबत्ती (टार्च) मदन काका के पात दिश लेसलखिन। ओहि प्रकाश में जे देखै छी तऽ एकटा बिछौती (छिपकली) मरल पड़ल अछि। मदन काका तामशे पित्त भऽ गेलखिन। भोज वाली बात आ ताहि सऽ जुड़ल घरवैया के प्रतिष्ठा। सभ गोटे मदन काका से हल्ला नहि करै के लेल खुशामद करै लगलाह। धर फर कऽ के जिनका जिनका ओही तौला सऽ दही देल गेल छल हुनका नव पात लगाओल गेल। हम मदन चाचा के बगले में छलहुँ आ छाली कटला के बाद दही हमरे में पड़ल छल। हमरो नव पात भेटल पर कि हिम्मत जे ओ दृश्य देखला के बाद किछु मुँह में जाय। चुपचाप उठैत गेलहुँ आ विदा भेलहुँ।
ओकरा बाद हमरा ध्यान नहि अछि जे फेर कहियो दही-चूड़ा-चीनी के भोज खेने हेबैक। पर जे किछ कहु, घर में अखनो धरि दही-चूड़ा-चीनी हमर प्रिय भोजन थिक।


text:
ढहल भीत, उजडल चार,
ताहि तर एकगोट वृद्ध ठाढ,
टूटल चश्मा, पथरायल आँखि,
निहारि रहल छथि रस्ता,
बाट तकैत अपन लाल सभ केँ,
जे छथि दूर कतओ कोनो शहर में,
मस्त अपन-अपन दुनिया में,
भुतियायल शहर’क चकाचौन्ध में,
छोडि अपन वृद्ध माय-बाप केँ,
एहि दीन-हीन हाल में,
आई छथि ओ मुँह ताकैत,
एकगोट रोटी’क टुकडा’क लेल,
ओहि वृद्ध’क आत्मा विलाप छन्हि कय रहल,
आई छथि ओ सोचि रहल,
ओs पोसलथि कोना के,
अपन चारि गोट धिया-पूता केँ,
अपन एक कोठलीक भीतक घर में,
आई छथि ओ प्रश्न कय रहल,
की हुनक चारि गोट पुत्र’क चारि टा मकान में,
छन्हि हुनका लेल एक्को टा कोना नहि?
नोट- पेशा सँ मेडिकल रिप्रेजेंटेटीव छी, दिन भरि अस्पताल आ डॉक्टर सभहक क्लिनिक'क चक्कर लगबैत रहैत छी। एहि क्रम में कतेको लोक सभ सँ जान-पहचान होयत रहैत अछि। गप्प'क क्रम में नव-नव अनुभव आ नव-नव बात सिखय के भेटैत अछि। किछु दिन पहिने बंगलोर'क एकटा अस्पताल में बैसल रही। बगल में बैसल एकगोट वृद्ध सँ गप्प कय रहल छलहुँ। हुनक डबडबायल आँखि आ जीर्ण-शीर्ण काया देखि के मोन द्रवित भs गेल। इ कविता ओहि वृद्ध सँ भेल वार्त्तालाप पर आधारित अछि। पाठक लोकनि सँ आग्रह जे एकरा मात्र एकटा पद्य नहिं बुझी। इ एकटा यक्ष प्रश्न अछि जे जाहि माता-पिता अपन धिया-पूता के पालि-पोसि के पैघ करय छथि आ एकदिन वैह धिया-पूता हुनक सुधि नहिं लय छन्हि। वृद्धाश्रम के की प्रयोजन? यदि हमर इ रचना कोनो एहन लोकनि केँ सोचय के लेल बाध्य करतन्हि तs हम अपन प्रयोजन सफल बुझब।
- क़ुन्दन कुमार मल्लिक
ग्राम- बलियारी, डाक- झंझारपुर,
जिला- मधुबनी (बिहार)- ८४७४०४,
ई-मेल- kkmallick@gmail.com
सम्पर्क-+९१-९७३९००४९७० (बंगलोर)


text:
लाल सागर
लाल सागर (अङ्ग्रेजी: red sea) हिन्द महासागरमे नुनिला पानीक एकटा खाडी अथवा ताल छी। ई अफ्रीका आ एसिया महादेशक मध्यमे स्थित अछि। ई सागरक सिमाना दक्षिणमे बेबल मनदेव आ अदेनक खाडीसग अछि। उत्तरमे सिनै पेनिन्सुला (Sinai Peninsula), अकाबाक खाडी आ स्वेजक खाडी (स्वेज नहरक नेतृत्व करैत) अछि।
लाल सागरक सतहक क्षेत्रफल अनुमानतः ४३८,००० किमी² (१६९,१०० मी²) अछि। एकर लम्बाई लगभग २२५० किमी (१३९८ मी) अछि आ बहुत फराकिलला भेल ठाउँक चौडाई ३५५ कि.मी. (२२०.६ मी) अछि। एकर अधिकतम गहिराई २२११ मी (७२५५ फीट) मध्यमे अछि , आ एकर औसत गहिराई ४९० मी (१,६०८ फीट) अछि।


text:
कातिक मासक इजोरिया पक्षक त्रयोदशी तिथि केँ विद्यापतिक अवसान दिवसक ठेकान हुनकहि एकटा रचनाक माध्यम सँ सभ केओ अकानति छथि. हुनक जन्म आ' मृत्युक बरखक संबंध मे विद्वानक बीच मतैक्य नहि अछि मुदा जे कोनो शोध आइ धरि सोझाँ आएल अछि ताहि सभक आधार पर मानल जाइछ जे चौदहम शताब्दीक उत्तरार्ध सँ पन्द्रहम शताब्दीक पूर्वाध धरि लगभग एक सय बरख धरि विद्यापतिक जीवन काल रहल होयत. कविकोकिल विद्यापतिक कोनो जीवनी उपलब्ध नहि अछि जाहि सँ हुनक जन्म आ' मृत्युक तिथि निजगुत भऽ सकए आ' एहन मे विद्वान लोकनि अपन-अपन व्याख्याक आधार पर हुनक काल निर्धारण करैत भेटैत छथि मुदा एहि विषयपर मतैक्यक कोनो खास खगता आब बुझना नइ जाइत अछि किएक तऽ जे कवि कोकिल अपन रचनाक बदौलति अमर भऽ गेल छथि हुनक जन्म आ' मृत्युक दिन इतिहासकारक अलावे आन ककरो लेल बहुत बेसी महत्व नहि रखैत अछि आ' तैँ हुनकर जन्म-मृत्युक काल-निर्धारण पर चर्च करबा सँ नीक जे हुनक सृजनशील पक्षक चिंतन करी आ' विभिन्न संदर्भ मे ओकर प्रासंगिकताक मूल्यांकन करी.
तत्कालीन गढ़-बिसफी आ' आजुक बिसफी गामक कविपति विद्यापतिक कतिपय वंशज एक पर एक उद्भट विद्वान भेलाह आ' अदौ सँ मिथिलाक राज दरबार मे दरबारी भेलाह. किनको राजपंडित तऽ किनको महामत्तक प्रतिष्ठित पद भेटल. राजपण्डित जयदत्त ठाकुरक पौत्र आ' राजपण्डित गणपति ठाकुरक पुत्र विद्यापति ठाकुर स्वयं मिथिलाक कीर्तिपुरुष महाराज शिवसिंहक दरबार मे मुख्य संधि-विग्रहीक उच्चपद केँ सुशोभित कएलनि. राजपंडित आ' विद्वत वंशक सपूत विद्यापति मात्र अपन कौलिक परंपराक निर्वाहेटा नहि कएलनि अपितु अपन लोकप्रिय पदावलीक कारणेँ जनकवि सेहो बनि गेलाह. विद्वान लोकनिक मानब छनि जे विद्यापतिक दूटा विवाह छलनि. प्रथम पत्नी सँ दूटा बालक नरपति आ' हरपति एवं दोसर पत्नी सँ एकटा बालक वाचस्पति ठाकुर आ' एकटा पुत्री दुल्लहि छलनि.
ईश अराधना, राजा केँ मंत्रणा, नारी-पीड़ाक चित्रण, विद्वानहु केँ मार्गदर्शन, सामाजिक चिंतन, आ' जन-सामान्य हेतु संस्कार, कुल मिला कऽ जीवनक समस्त ध्येय हिनक रचनासभ मे परिलक्षित होइत अछि. "कलौ चण्डी महेश्वरौ" केँ चरितार्थ करैत शिव-शक्तिक उपासक विद्यापति राधा-कृष्णक श्रृंगार-वर्णन मे सेहो कोनो कोताही नहि रखलनि. ओ' अपन आध्यात्म-दर्शन मे शिव-विष्णु केँ एकहि शक्तिक दू कला मानैत छलाह. हुनक अनेकानेक नचारी आ' भगवती गीत खास कऽ 'जय-जय भैरवि...' तऽ मिथिला आ' मैथिलक पहिचान बनि गेल अछि. जौँ जनकविक गप करी तऽ तुलसीदासक ''रामचरित मानस'' आ' सेक्सपीयरक साहित्यो भरिसक ओतेक विद्वान सँ निराखर धरि नहि पहुँच सकल अछि जतेक कवि कोकिलक पदावली देश-देशांतर मे आ' करीब पछिला छह सए बरख सँ लोकक ठोर पर चढ़ल आ' कोंढ़ केँ रूचल अछि. जीवनक हरेक अवसरक हेतु ओ संस्कार-परक गीत जाहि सँ समस्त पूर्वी भारत आ' नेपालक क्षेत्र मे लोक-संस्कार एवं लोक-परंपरा उत्तरोत्तर प्रवाहमान रहल, से कविपति विद्यापतिक पदावली आ पछाति कवीन्द्र रवीन्द्रक गीते सँ संभव भेल. कवीन्द्र सेहो विद्यापति-साहित्यक आगाँ सदति नतमस्तक रहलाह. कविशेखर विद्यापति सँ पूर्व मिथिलाक विद्वानक मध्य मिथक छल जे विद्वतापूर्ण आ' उत्कृष्ट साहित्यिक रचना संस्कृतेटा मे संभव भऽ सकैछ, मुदा, कविरंजन विद्यापतिक पदावली एहि मान्यता केँ ध्वस्त कऽ समकालीन आ' भविष्यक साहित्यकारक लेल एकटा नव बाट प्रशस्त कएलनि. संस्कृतक प्रकाण्ड विद्वान विद्यापति अपन मधुर श्रृंगार-रसक रचनाक कारणेँ 'अभिनव जयदेव' नाम सँ सेहो अलंकृत भेलाह. हिनक रचना-शिल्पक प्रभाव मैथिलीक अलावे पूबक चारिटा प्रमुख भाषा यथा बंगाली, ओड़िया, नेपाली, असमिया पर सहजहि देखबा मे अबैछ. बांग्लाक आदिभाषा ब्रजबुलि आर किछु नहि मैथिलीए अछि . एहि कारणेँ विद्यापति मात्र मिथिले क्षेत्र मे प्रसिद्ध नहि भेलाह अपितु देश-विदेश मे हिनका प्रतिष्ठा भेटल आ' भारतीय भाषा-साहित्य पर हिनक एकटा बेछप छाप देखबा मे अबैछ. कविकोकिल, अभिनव जयदेव, महाकवि, कवि कंठहार, देशावधान, पंचानन, चंपति, विद्यापति चंपई आदि अनेको संबोधन सँ अलंकृत, ईष्टदेव महादेवक प्रति अपार भक्ति-भाव रखनिहार आ' जन-जन मे ज्ञान-दान मे रत महाकवि सँ प्रसन्न भऽ स्वयं महादेव हुनक सान्निध्य पएबाक हेतु उगना रूप मे हिनक चाकर बनि अएलाह. जनश्रुतिक अनुसार महाकवि अपन वृद्धावस्था मे समस्त परिजन केँ बजाय कहलनि जे ओ गंगालाभ करय चाहैत छथि. गंगातट पर जएबाक क्रम मे हठात् ओ गंगाघाट सँ करीब दू कोस पहिने अपन यात्रा रोकबाक लेल कहलनि आ' फेर आत्मविश्वास सँ भरल विद्यापति बजलाह जे यदि ओ अपन माए(गंगा)क शरण पएबाक हेतु एतेक दूरक यात्रा कऽ सकैत छथि तऽ की माए अपन संतानक हेतु दू कोस नहि अओतीह? ओ' फेर गंगा आराधना मे लागि गेलाह आ' एहि ठाम एकटा पदक रचना कएलनिः
बड़ सुखसार पाओल तुअ तीरे। छोड़इत निकट नयन बह नीरे।।
करजोरि बिनमओ विमल तरंगे। पुनि दरसन होय पुनमति गंगे।।
एक अपराध छेमब मोर जानी। परसल माए पाय तुअ पानी।।
की करब जपतप जोग धेयाने। जनम कृतारथ एकहि सनाने।।
भनइ विद्यापति समदओं तोही। अंतकाल जनु विसरहुँ मोही।।
अपन अंत समएक पूर्वाभान भेने महाकवि अपन पुत्री दुल्लहि केँ संबोधित करैत एकटा महत्वपूर्ण पदक रचना कएलनि आ' एही पदक आधार पर हुनकर अवसान दिवसक निर्धारण कएल गेल अछिः
दुल्लहि तोर कतय छथि माय। कहुन ओ आबथि एखन नहाय।।
वृथा बुझथु संसार विलास। पल-पल नाना भौतिक त्रास।।
माए बाप जओँ सद्गति पाब। सन्नति कहाँ अनुपम सुख आब।।
विद्यापतिक आयु अवसान। कार्तिक धवल त्रयोदशी जान।।
पतित पावनि गंगा मिथिलाक एहि विभूति केँ अपार भक्तिक मान रखलनि आ' अपन धारा बदलि हिनका अपन धारा मे समाहित कएलनि. विद्यापति जाहि स्थान पर अपन देह त्याग कएलनि से वर्तमान मे समस्तीपुर जिलाक मउ वाजितपुर कहबैछ. एहिठाम विद्यापति नगर नाम सँ रेलवे स्टेशनक निर्माण सेहो कएल गेल अछि. मिथिलाक एहि कालजयी रचनाकार आ' महान विभूति केँ चरण-वंदन करैत कहय चाहबः
महाकवि केँ कोटिशः नमन करी, भरि-भरि शब्दक पुष्पांजलि।
धन्य मिथिला धन्य मैथिली, जनमलथि जतय विद्यापति।।
— संतोषी कुमार
(लेखक संस्कृति मंत्रालय, भारत सरकार दिस सं अध्येतावृत्ति पाबि शोधरत छथि.)
#पेटारमेसं


text:
खड्गप्रसाद ओली
खड्गप्रसाद शर्मा ओली (जन्म: विसं २००८ साल फागुन ११, प्रख्यात नाम: केपी ओली) नेपालक राजनीतिज्ञ तथा वर्तमानमे (४१ अम) प्रधानमन्त्री छी ।[१] राष्ट्रपती विद्या देवी भण्डारी द्वारा संविधानक धारा ७६ कऽ उपधारा २ बमोजिम २०७४ फागुन ३ गते ओली प्रधानमन्त्री नियुक्त भेल ।[२]। आ एहिसँ पहिने ओली २०७२ मे पहिलबेर नेपालक ३८अम प्रधानमन्त्री सेहो रहि चुकल अछि[३][४] ओ नेकपा (एमाले)क वर्तमान अध्यक्ष छी।
विषय सूचीसभ
जीवनी[सम्पादन करी]
खड्गप्रसाद ओलीक जन्म बाबु मोहनप्रसाद ओली आर मधु ओलीक पुत्रक रूपमे वि सं २००८ साल फागुन ११ गते शनिबार तेह्रथुम जिलाक इवा गाममे भेल छल । वि.सं. २०२२ सालमे कम्युनिष्ट राजनीतिमे संलग्न ओली २०२६ सालमे नेपाल कम्युनिष्ट पार्टीक सदस्यता लेनए छल। २०२८ सालक झापा आन्दोलनक प्रमुखसभमे एक छल, ओही वर्ष ओ जेलमे पडल छल ।।[५] ओली तत्कालिन नेकपा (माले) कऽ संस्थापकमे एक छी। पञ्चायती व्यवस्था विरुद्धक संंघर्षक क्रममे ओली २०२८सँ २०४४धरि १४ वर्ष जेल जीवनयापन केने छल ।
ओली २०४८, २०५१ आ २०५६ कऽ आम-निर्वाचनमे झापा जिल्ला क्षेत्र नं ६सँ प्रतिनिधि सभामे निर्वाचित भेल छल। पहिल संविधान सभा निर्वाचन २०६४मे ओ झापाक क्षेत्र नं ७सँ पराजित भेल। वि.सं. २०४९ सालमे नेकपा (एमाले)क स्थायी कमिटी सदस्य[५] भेल ओ, २०७१ असारमे पार्टीक अध्यक्षमे निर्वाचित भेल अछि । दोसर संविधानसभा निर्वाचन २०७०मे ओ झापा क्षेत्र नं ७सँ नेकपा एमालेक तरफसँ निर्वाचित भेल अछि। हाल ओ नेकपा (एमाले)क संसदीय दल कऽ नेता सेहो छी ।
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "केपी ओली", प्रधानमन्त्री तथा मन्त्रीपरिषद्को सचिवालय, अभिगमन तिथि १५ फेब्रुअरी २०१८।
- ↑ "एमाले अध्यक्ष ओली प्रधानमन्त्री नियुक्त...", कान्तिपुर, अभिगमन तिथि १५ फरबरी २०१८।
- ↑ "ओली प्रधानमन्त्री भेलाक बाद जन्मघरमे खुशीयाली", इकान्तिपुर, अभिगमन तिथि ११ अक्टोबर २०१५।
- ↑ "नयाँ प्रधानमन्त्रीमे केपी ओली निर्वाचित", बिबिसी नेपाल, अभिगमन तिथि ११ अक्टोबर २०१५।
- ↑ ५.० ५.१ उज्यालो अनलाइन:संविधान सभा चुनाव २०७० "खड्गप्रसाद ओली", अभिगमन तिथि ९ अक्टुबर २०१५।
बाह्य जडीसभ[सम्पादन करी]


text:
मधुबनी। साहित्य अकादमी आ ‘साहित्यिकीÓ क संयुक्त तत्वावधान मे सरिसवपाही मे आयोजित तंत्रनाथ झा आ सुभद्र झा जन्म शतवार्षिकी क दू दिवसीय समारोह क उद्घाटन पं. गोविन्द झा दीप प्रज्जवलित करि केलाह। पंडित चन्द्रनाथ मिश्र अमर क अध्यक्षता आ साहित्य अकादमी क उप सचिव विजेन्द्र त्रिपाठी आ संयोजक विद्यानाथ झा विदित क निर्देशन मे भेल संगोष्ठी मे विशिष्ट अतिथि विधायक विनोद नारायण झा कहला जे भाषा आ संस्कृति स समाज समृद्ध होइत अछि। मैथिली भाषा कए साहित्यकार क परिधि स हटा कए आमजन मे स्थापित करबाक जरूरत अछि। चन्द्रनाथ मिश्र अमर कहला जे प्राथमिक विद्यालय मे मैथिली क पढ़ाई हेबाक चाही। लखनऊ स आयल डॉ उमा रमण झा दूनू विभूति कए मनीषि बतेलथि।
साहित्य अकादमी क उप सचिव सह समकालीन भारतीय साहित्य पत्रिका क संपादक ब्रजेन्द्र त्रिपाठी कहला जे मैथिली भाषा क मधुरता आ वैषायिक सारगर्भिता एकर महत्ता कए राष्ट्रीय स्तर पर पहुंचेलक अछि। मैथिली साहित्यकार तंत्रनाथ झा आ सुभद्र झा एकरा समृद्ध आ सुदृढ़ भाषा बनेलथि। साहित्य अकादमी क संयोजक विद्यानाथ झा विदित मैथिली भाषी क राष्ट्रीय स्तर पर 1.74 करोड़ आबादी सूचीबद्ध हेबाक सूचना देलथि संगहि ओ आगामी जनगणना मे अपन मातृभाषा मैथिली लिखेबाक अनुरोध केलथि।
एहि अवसर पर कुल सातटा पुस्तकक लोकार्पण सेहो भेल। विद्यापति क पुरुष परीक्षा क नाट्य रुपानंतर डॉ योगानंद सुधीर क पुस्तक क संग बुचरू पासवान क काव्य संकलन नवल विहान भउ रहलै, महेन्द्र नारायण राम क भाऊ भगैत गहबर ग्रामीण गीत संग्रह, विद्यानाथ झा विदित क कर्पूरिया, मैथिली उपन्यास मैथिली मे ब्रेल लिपि क किताब आ बुद्धिधारी रमाकर पर फूलचन्द्र झा आ सुधाकर झा शास्त्री पर देवेन्द्र झा क पुस्तक शामिल अछि।


text:
तिरहुत मे रेल एलाक 144 साल बाद भेटल अपन इंजन
पटना । मधेपुरा मे ग्रीन फील्ड विद्युत रेल इंजन कारखाना मे पहिल इंजन तैयार अछि। मधेपुरा लिखल इ इंजन भारत रेल इतिहास मे एकटा नव अध्याय शुरु करत। महाराजा लक्ष्मीश्वर सिंह क दूरदर्षित नीति स 1874 मे तिरहुत रेलवेक स्थापनाक संग एहि इलाका मे रेल क आगमन भेल आ 19वीं सदीक अंतिम कालखंड मे सर्वाधिक पटरी तिरहुत इलाका मे बिछाउल गेल, मुदा पटरी स ल कए इंजन तक विदेश स आयल छल, 144 साल बाद मधेपुरा मे अपन इंजन तैयार भ चुकल अछि। मिथिलाक चितरंजन अपन पहिल इंजन देश कए सनेस देबा लेल तैयार अछि। मधेपुरा रेल इंजन कारखाना मे 12 हजार हॉर्स पावर क पहिल इलेक्ट्रिक इंजन तैयार भ ट्राइल लेल अगिला मास पटरी पर उतरत। 28 फरवरी, 2018 को प्रधानमंत्री नरेंद्र मोदी हरी झंडी दिखाकर एकरा देश कए लोकार्पित करताह। रेल मंत्री पीयूष गोयल आ मुख्यमंत्री नीतीश कुमार एहि अवसर पर उपस्थित रहताह। हालांकि 2007 में तत्कालीन रेल मंत्री लालू प्रसाद यादव मधेपुरा आ मढ़ौरा मे रेल इंजन कारखाना बनेबाक घोषणा केने छलाह, मुदा रेलवे राशि क अभाव मे इ परियोजना कई साल तक अटकल रहल। आखिरकार प्रधानमंत्री नरेंद्र मोदी एहि परियोजना कए जमीन पर उतारबा मे सफल रहलाह।
रेलवे क आधिकारिक सूत्र कहब अछि जे एहि इंजन कए बनेबा में फ्रांस क एल्सटॉम कंपनी क 35 इंजीनियर आ कर्मी लागल छथि। भारत सरकार संग एल्सटॉम क भेल समझौता क अनुसार एहि कंपनी कए सबटा जरूरी सुविधा मुहैया करवा देल गेल अछि। एहि मे कारखाना लेल जमीन, बिजली, रेल पटरी, सड़क कनेक्टिविटी सन आधारभूत संरचना अछि। अधिकारीक कहब अछि जे इंजन कए रवाना करबा लेल कारखाना स स्टेशन तक ट्रैक बिछाउल जा चुकल अछि।
एल्सटॉम क 800 इलेक्ट्रिक रेल इंजन 11 साल क अंदर तैयार करत। वित्त वर्ष 2017-18 मे केवल एक इलेक्ट्रिक इंजन देश को समर्पित कैल जायत। संगहि वित्त वर्ष 2018-19 मे चारिटा, जखनकि वित्त वर्ष 2019-20 मे 100 टा इलेक्ट्रिक इंजन देश कए समर्पित कैल जायत। इ इंजन ट्रैक पर 120 किमी प्रति घंटे क रफ्तार स दौड़त। एखन कारखाना परिसर मे 40 कोठलीक हॉस्टल आ फिटिंग लाइन बनाउल गेल अछि। एहि रेल इंजन कारखाना क लागत करीब 20 हजार करोड़ अछि।
ज्ञात हो जे मधेपुरा मे बीस हजार करोड़ क लागत स रेल विद्युत इंजन कारखान क निर्माण भ रहल अछि। मधेपुरा विद्युत रेल इंजन कारखाना क निर्माण क जिम्मेदारी फ्रांस क सबस पैघ ट्रांसपोर्ट कंपनी ऑल्सटॉम कए देल गेल अछि। इ परियोजना एफडीआइ (प्रत्यक्ष विदेशी निवेश) पर आधारित अछि। इ प्रधानमंत्री क मेक इन इंडिया क एखन धरिक सबस पैघ निवेश अछि।


text:
निलगिरी हिमालय रेलवे
निलगिरी हिमालय रेलवे (अङ्ग्रेजी: Nilgiri Mountain Railway; तमिल: நீலகிரி மலை ரயில்) सन् १९०८ मे ब्रिटिशद्वारा भारतक तमिलनाडुमे निर्माण केनए छल ।[१] प्रारम्भमे ई रेलवेक मद्रास रेलवे सञ्चालित केनए छल ।[२] सन् २००५ जुलाईमे युनेस्को निलगिरी हिमालय रेलवेके दार्जिलिङ हिमालय रेलवे संगे विश्व धरोहर स्थलक एक विस्तारक रूपमे मान्यता देनए छल आ तखन सँ एकरासभके संयुक्त रूप सँ भारतक पर्वतीय रेलक नाम सँ जानल जाइत अछि ।[३] एकरा ई मान्यता मिलैक बाद एकर आधुनिकीकरणक योजना परित्याग करि देल गेल । पिछला वर्ष सँ कुन्नुर आ उदगमण्डलमक बीचक खण्ड पर भापक इन्जनक स्थान पर डिजल इन्जनक प्रयोग कएल जा रहल अछि । स्थानीय लोगसभ आ पर्यटकसभ ई खण्डपर एक बेर फेर सँ भाप इन्जनद्वारा रेलगाडी चलाबैक मांग केनए अछि ।[२]
विषय सूचीसभ
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "Mountain Railways of India", UNESCO, अभिगमन तिथि १ मार्च २०१०।
- ↑ २.० २.१ Indian Hill Railways: The Nilgiri Mountain Railway (TV), BBC, २१ फरबरी २०१०, अभिगमन तिथि १ मार्च २०१०।
- ↑ NMR added as a World Heritage Site


text:
आरंभमे कुरसी दर्शकक बाट जोहैत छल मुदा क्रमशः दर्शकक संख्या बढ़ल आ' फेर कुरसी कम पडि गेल. सांस्कृतिक कार्यक्रमक अलावे भोज-भातक व्यवस्था सेहो छल. फोकटिया पूरी तरकारीक भंडारामे लोक गर्दमिसान छल तऽ दोसरदिस मिथिलाक पारंपरिक भोजन माछ-भात, जेकि सशुल्क उपलब्ध छल ताहू लेल लोक कतारबद्ध छलाह. मुरही-कचरीक संग-संग पानक स्टॉलपर सेहो लोकक भीड़ कम नहि छल.
मुख्य अतिथिक रूपमे सर्वोच्च न्यायालयक न्यायधीश माननीया न्यायमूर्ति ज्ञानसुधा मिश्र राष्ट्रीय राजधानी क्षेत्रक मैथिल आ' मैथिली संस्था सभसँ आह्वान जनौलनि जे ओ सभ एकठाम आबि आरो विशाल स्तरपर मैथिल समागम करथि आ' दिल्लीक रामलीला मैदानमे कार्यक्रमक आयोजन करथि. स्थानीय सांसद दिल्लीमे मिथिला वा विद्यापतिक नामपर पार्क आ' सड़कक नामकरण लेल अपन सहयोगक वचन देलनि. एहिसँ पूर्व संघ द्वारा आगत अतिथिकेँ पाग-दोपटा पहिराय अभिनंदन कएल गेल. संघक अध्यक्ष हेमन्त झा आयोजनक शांतिपूर्ण आ' सफल आयोजनक हेतु अपन समस्त सहयोगी आ' उपस्थित मैथिलकेँ प्रति हार्दिक आभार जनौलनि. काठमांडू, नेपालसँ आएल मिनापक कलाकार द्वारा परसल गेल नृत्यमे जट-जटीन आ डोमकच बहुत प्रभावी छल आ उपस्थित मैथिल दर्शक संगे-संग मिथिलानी सभके सेहो झूम्बा लेल विवश कए देलक। — पंकज चौधरी 'नवलश्री'


text:
दरभंगाक सांसद गोपाल जी ठाकुर आश्वासन देलाह जे ओ सदन मे डीडी मैथिली लेल आवाज उठेताह ।
केन्द्रीय फिल्म सेंसर बोर्डक क्षेत्रीय कार्यालय दरभंगा मे खोलबाक मांग।
दरभंगा । मैथिली फ़िल्म अकादमी, दरभंगा क एकटा शिष्टमंडल गुरुवार कए सांसद गोपालजी ठाकुर स हुनकर आवास पर भेंट कए हुनका दू सूत्री मांगक स्मारपत्र सौंपलथि । एहिमे संविधान क आठम अनुसूची मे शामिल भाषा मैथिली मे दूरदर्शन पर 24 घंटाक स्वतंत्र चैनल ‘डीडी मिथिला’ शुरू करबाक आओर केंद्रीय फ़िल्म सेंसर बोर्ड क क्षेत्रीय कार्यालय दरभंगा मे खोलबाक मांग कैल गेल ।
सांसद जी दुनू मांग पर चर्चा क उपरांत शिष्टमंडल कए आश्वासन देलथि जे ओ आगामी संसद सत्र क दौरान सदन मे दूनू मांग कए प्रश्नक माध्यम से उठाओत । ओ कहलथि जे मिथिलाक कला, कलाकार आओर संस्कृति क पहचान देश आओर दुनिया मे अछि । एहिक उत्थान लेल संसद स सड़क धरि आंदोलन करब ।
शिष्टमंडल मे अकादमी क संयोजक शशि मोहन ‘भारद्वाज’, हेमेंद्र कुमार लाभ, विजय साह ,वरुण कुमार झा, सुजीत कुमार, विवेकानंद चौधरी आओर उज्ज्वल कुमार शामिल छलाह ।


text:
मिथिला दर्शन के आशल छी!
मदारी छी भिखारी छी
मिथिला दर्शन लेल पागल छी!!
कवि- शिवेश झा "शिव".
मधुबनी जिलाक राघोपुर बलाट गामक निवासी श्री भोला झाक सुपुत्र 21 वर्षीय शिवेश जी दिल्ली सँ मल्टीमीडीयाक अध्ययनक संग मैथिली साहित्य मे सेहो प्रयासरत छथि। एहि अल्पवयस मे हुनक लिखल किछु नाटकक मंचन सेहो भ' चुकल अछि. एहि मंच पर इ हुनक पहिल प्रस्तुति अछि.
देखब पावन सीता केर धाम
तहन जायब विद्यापति गाम
चरण रखबा स पहिनहि हम
माथ माटी में साटब
जतय आयल छला शंकर
बनय विद्यापति के चाकर
किछु दूर और जायब हम
जायब उच्चैठ देवी हम
जतय कालीदास के देवी
वरदान दय विलीन भेली
पूजब हुनकर ओही प्रतिमा के
करब सुमिरन ओही महिमा के
देखब वाचस्पति नगरी के
करब गुणगान पगरी के
जतय के रीति अछि सबदीन
"साग खाई बरु जीबन काटब
नई झुक देब पगरी के
अतिथि देवो भव हम सबदीन
जपिते रहब अई कथनी के"
हकार कोजगरा के पूरब
पान मखान लए क घुरब
सामा चकेबा चौठी चंदा
ब्रत करब हम छैठ के
सप्ता बिप्ताक कथा सुनि क
ध्यान करब गुरुदेब के
जायब राघोपुर एक बेर हम
करब दर्शन ओहि धरती के
जतय विद्याधर जनम लेला
जिनक कामेश्वर सिंह छला चेला
देखब मिथिला केर पेंटिंग
जकर गुणगान चाहू दिश
जखन घुरी आबय लगाब हम
एक टुक माटिक लायब संग
नित उठी माथ स साटब
करब सुमिरण ओहि मिथिला के
विसरब ने मिथिला दर्शन के


text:
आई आफिस सँ ठीक समय सँ निकललहुँ. पिछला दस घँटा सँ अफिसे मे छलहुँ. एखन साँझ’क साढ़े सात बजे धरि पार्किँग मे लोक’क आवाजाही मे कोनो कमी नहि भेल छल. बँगलोर मे इएह बात नीक थीक, बँगलोर कखनो सुतैत नहि अछि. खैर, एखन साढ़े सात बजल छल आ एखन सुतबाक कोनो प्रयोजन नहि भऽ सकैत छल. ओना पिछला दस घँटा सँ करैते की रही? सुतले तऽ रही. किओ आफिस’क बारे मे नीके परिभाषा देने छथि, "आफिस एक एहेन जगह होयत छैक, जतय जीवन’क भागग-भाग सँ दूर, लोक दू टा स्वाइप’क बीच मे चैन’क नीन्द सुतैत अछि". किनको उपर मे ई परिभाषा लागु हो चाहे नहि हो हमरा उपर मे ई अक्षरशः सत्य थीक. कहियो लन्च’क समय मे कोनो काज सँ चलि जाइत रही मुदा आई ओकरो मौका नहिँ भेटल. तेँ आइयो दस घँटा अरामे भेल. पार्किँग सँ विदा भेलहुँ तऽ धीरे-धीरे ओन्गहीँ टुटल जा रहल छल. आई भोरे भोर आयल छलहुँ आ नहेबा’क समय नहि भेटल छल. अपन गँध अपने लागि रहल छल, मुदा एहि गँध मे जीबाक आदत पड़ि गेल अछि. गँध रहओ वा किछु आओर, बँगलोर’क भागा-दौरी मे किछु नहि रुकैत छैक. जिन्दगी चलैत रहैत छैक बे-रोकटोक. आ चलबाके चाही ने? जिन्दगी बनबे कएल अछि चलबाक लेल. रुकि गेल तऽ बुझि लिऔक मृत्यु. अपन जिन्दगी’क इएह फलसफा केँ विचारैत बहुत वेग सँ सरपट जा रहल छलहुँ कि जल्दी सँ जल्दी ट्रैफिक मे पहिल सिगनल पर पहुँचि जाए. पहिल सिगनल’क बाद मे बँगलोर अपन प्राकृतिक गतिक सँ चलय लागैत छैक. मोन मे छल जे सिगनल पर पहुँचय सँ पहिने अपन रफ़्तार’क मजा लऽ ली, इएह मोन मे रहय. फेर ओकर बाद तऽ अनुशासन मे आबैये पड़त. वेग सँ समय दूरी जल्दी कटि जाइत छैक आ हमर आफिस लऽग’क पहिल ट्रैफिक सिगनल आबि गेल.
लेखक- डा० पद्मनाभ मिश्र, बनैनियाँ सुपौल. कतेक रास’क बात’क शुरुआत असगरे कएने छलैथि मुदा हिनकर कहबाक छन्हि "लोग आते गए और कारवाँ बनता गया". हिनका सपना देखबाक विशेष शौक. एक सपना देखने छथि जे भविष्य मे १००० हजार मैथिली ब्लोगर.
ई एक सँग हिन्दी, अन्ग्रेजी, आ मैथिली तीनो मे महारथ हासिल करबाक कोशिश मे बहुत किछु अनकठल काज केने छथि. गलती करबा मे कोनो अशौकर्य नहि छन्हि, गलती केँ दोहरेबा मे सेहो कोनो दुःख नहि. हिनकर कहनाय छन्हि, "केरा के धुकि रहल छी कहियो ने कहियो पाकबे करत". फिलहाल नाकामी केँ बिल्कूल नकारैत अपन काज जारी रखबाक कोशिस. हिनकर असगरे चललाक बाद हिनका २२ टा लेखक सँग भेटलन्हि आ परिणाम अछि लगभग १०० तरह’क साहित्य सृजन.
हमरा लऽग आबैत अपन कनखी नजरि सँ ओ देख नेने छलीह आ ससरि केँ सिगनल के कनि लऽग आओर चलि गेलीह मुदा हमरा सँ दूर भऽ गेलीह. हमरा बुझल नहि छल जे ओ हमर सुरत देखि केँ पड़ा गेल छलीह वा शरीर’क दुरगन्ध सँ. हमरा लोकनि तऽ उपर सँ बनि केँ आयल छी तेँ एहि मे बदलाव कोनो सम्भव नहि. मुदा अपना आप केँ साफ सुथरा रखबाक लेल प्रयास कऽ सकैत छी. परफ्यूम से कीनि केँ राखि सकैत छी. लाखोँ के शरीर अछि बकायदा इन्स्यूर्ड आ ओकरा मेन्टेन रखबाक लेल दू सय बीस टाका मे एकटा परफ़्यूम कीनि इस्तेमाल तऽ काइये सकैत छी. ओ हमरा सँ बकायदा दूर भऽ गेल छलीह, मुदा हमहुँ कोनो छोट खिलाड़ी नहि रहल छी. एखन नव-नव जवान भेलहुँ यऽ आ हमरो हृदय मे भावना हिलकोर लऽ रहल अछि. मोन भेल कहि दी,"ऐ छम्मक छल्लो कहाँ जा रही हो, जरा सुनो तो सही". मुदा गाड़ी सँ भरल सिगनल लऽग’क ट्रैफिक हमरा अपन अनुशासन मे रहबाक प्रेरणा दैत छल. मुदा उत्साह जखन चरम पर होइत छैक तऽ अनुशासन बेमानी मानल जाइत छैक आ नियम केँ तोड़बा मे किनका आनन्द नहि होइत छैक. यदि किओ नियम केँ तोड़बे नहि करैथि तऽ बँगलोर मे ट्रैफिक’क समस्या खत्म नहि भऽ जाए. मोन भेल चलु मस्ती काएल जाए. पुनः सुन्दरी’क सँग कहिया भेटत से नहि जानि. मोन मे भेल लऽग मे जा केँ कनी देह मे देह सटा देल जाए. मुदा देह सटेला’क बाद मे केहेन प्रतिक्रिया होयत तकर कोनो पता नहिँ. हाथ पैर टुटत, वा काज धन्धा छोड़ि घर बैसय पड़त.
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि.
पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.


text:
अङ्ग्रेजी भाषा
अङ्ग्रेजी एक पश्चिम-जर्मनिक भाषा अछि । प्रारम्भमे, ई मात्र इङ्ल्यान्डमे बाजल जाइत छल, मुदा अखन ई विश्वव्यापी रूपमे बाजल जाइत अछि। बेलायत, संयुक्त राज्य अमेरिका, क्यानाडा, दक्षिण अफ्रिका, अस्ट्रेलिया, आ न्युजिल्यान्डमे मुख्य बोलीके रूपमे ई भाषाक प्रयोग कएल जाइत अछि। ई विश्वके बहुत रास स्थानमे बाजल जाइवाला भाषा छी। अङ्ग्रेजी भाषाके विश्वके बहुत देशसभमे अन्तर्राष्ट्रिय भाषाके रुपमे सेहो बाजल जाइत अछि।
सम्बन्धित पृष्ठसम्पादन
सन्दर्भ सूचीसम्पादन
- ↑ "अङ्ग्रेजी विशेषण", Oxfordadvancedlearnersdictionary.com, अभिगमन तिथि २० अप्रैल २०१३।
बाह्य जडीसभसम्पादन
- शब्दकोश
- अङ्ग्रेजी द्विभाषी शब्दकोशसभक सङ्ग्रह
- dict.org
- अङ्ग्रेजी भाषाक शब्द, उपसर्ग आ प्रत्ययसभ (affixes) शब्दकोश
- मरियम-वेबस्टरक अनलाइन शब्दकोश
- मैक्वेरी शब्दकोश अनलाइन


text:
सुरेश रैना
सुरेश रैना (कश्मीरी: سریش رائنا, तमिल: சுரேஷ் ரைனா ஹாசன்) ( उच्चारण (सहायता जानकारी); जन्म २७ नवम्बर १९८६) एकटा भारतीय क्रिकेट खेलाडी छी ।[१] ओ आक्रामक बामा हातक मध्य क्रमक ब्याट्सम्यान छी तथा कहियो काल बलिङ सेहो करैत अछि । ओ घरेलु क्रिकेट उत्तर प्रदेशक लेल खेलैत अछि । ओ व्यावसायिक क्रिकेट इन्डियन प्रीमियर लिगमे चेन्नई सुपरकिङ्गससँ खेलैत छल आ वर्तमानमे गुजरात लायन्ससँ खेलैत अछि । ओ भारत राष्ट्रिय क्रिकेट टिमक कप्तानी सेहो कऽ चुकल अछि । ओ एकटा मात्र भारतीय खेलाडी छी जे क्रिकेटक तीनो स्वरूपमे शतक प्रहार केनए अछि । ओ इन्डियन प्रीमियर लिगमे सेहो सबसँ बेसी रन तथा क्याच लेनिहर खेलाडी छी ।
विषय सूचीसभ
प्रारम्भिक जीवनी[सम्पादन करी]
अन्तर्राष्ट्रिय शतकसभ[सम्पादन करी]
टेस्ट शतक[सम्पादन करी]
एकदिवसीय अन्तर्राष्ट्रिय शतकसभ[सम्पादन करी]
टि२० अन्तर्राष्ट्रिय शतकसभ[सम्पादन करी]
सन्दर्भ सामग्री[सम्पादन करी]
- ↑ "Omar wants Raina to play for J&K, offers him plot". India express.com. 5 April 2011. http://m.indianexpress.com/news/omar-wants-raina-to-play-for-j-k-offers-plot-for-him/771709/.
वाह्य लिङ्कसभ[सम्पादन करी]
- खेलाडी प्रोफाइल: सुरेश रैना क्रिकइन्फोसँ
- खेलाडी विवरण: सुरेश रैना क्रिकेटआर्काइभसँ
- सुरेश रैना ट्विटर पर
- आधिकारिक वेबसाइट


text:
आदरणीय पाठक गण,
किछु सामयिक व्यस्तता आ किछु तकनिकी अव्यवास्थाक कारण
हम अहाँ लोकनिक "गरिमा आ पलास" कें अगिला भाग ससमय नहि उपलब्ध करएबा हेतु
क्षमा-प्रार्थी छी. हम शीघ्रे कथाक अगिला भाग सँ अपने लोकनिक रु-बा-रु करएबाक वचन
के साथ विजय दशमी पर अपने लोकनिक मनोरंजन हेतु लए क' आएल छी एक
गोट पुरान गप्प. पढू आ प्रतिक्रया दए उत्साह-वर्धन करू !
दुर्गा पूजाक शुभ कामनाक साथ,
- करण समस्तीपुरी
हंसियों
मजाक मे सीखल बात कखनो-कखनो कतेक मर्मान्तक उपयोगी भ' जाएत छैक, एहि बातक प्रतीति हमारा स्नातकक अन्तेवासी छात्र जीवन मे भेल. स्कूल मे पंडीज्जी माट साब जेखन शब्द-रूप यादि कराबैथ तहन मोने मोन कतेक अपशब्द कहिऐन्ह ! 'लट-लकार' महा-बेकार आ 'लंग लकार' भंग डकार बुझाए ! मुदा 'हर' धातु के क्रिया-रूप ख़ास कए प्रथम पुरुष मे - "हरामि हरावः हरामः'' खूब मोन से पढ़ब करिऐक ! स्वाइत अगिला पांति के जोरगर आवाज बुझि मास्टर साहेब के भेलैन्ह जे संस्कृत मे चटिया सबहक खूब अनुरक्ति अछि. आ हमहु सभ गुरूजी के ई आभाष नाहि होमए दिऐक जे ई "हरामि हरावः हरामः'' के अखंड जाप संस्कृत मे अभिरुचि छी कि महज एक स्वांग ! खैर, गुरूजी गेला कहि, आ चेला गेल बहि ! मुदा बहैतो-बोहाएत किछु विद्या त' रहिये गेल. ओना साहित्य से व्यक्तिगत रूपे हमारा तखनो लगाव छल. तैं "येनांग विकार तृतीया" भन्ने नहि बुझिऐक मुदा "राजद्वारे श्मशानेच यः तिष्ठति सः बान्धवाः" वाला फकरा आ "कार्येषु दासी कर्मेषु मंत्री ! भोजेषु माता शयनेषु रम्भा" वाला श्लोक ने यादि करए मे कोनो आलस आ नहि ओकर अर्थे बुझाए मे कोनो खोंखी !! करत-करत अभ्यास ते संस्कृत के किछु श्लोक ता एना रटा गेल जेना गामक झगरा मे जनि जाति गारि पढैत अछि! एहि तरहे स्कुलिया शिक्षाक मेट्रिक घाट पर कात लगा कालेज मे विज्ञान संकाय मे दाखिल भेलौंह ! फेर त' दू-तीन साल धरि संस्कृत से नहि कुनो भेंट आ नहि कुनो बात ! मुदा साहित्यक मोह स्नातक मे फेर अपना दिस झीक लेलक ! तदुपरांत त' एकर रसास्वादन करैते छी !!
तखन हम स्नातकोत्तर प्रथम वर्ष मे छी आ झा जी स्नातक अंतिम वर्ष मे ! दुन्नु लोकनि साहित्य के छात्र ! साहित्य, साहित्यकार, पत्रकार, सामाजिक सरोकार आदि विषयक नित्य सांझ मे होए वाला परिचर्चा से मैत्री प्रगाढ़ होएत गेल. हाँ ! दुन्नु आदमी मे एक गोट और समानता अछि - आर्थिक रूप से कमजोर पारिवारिक पृष्ठ-भूमि ! ओहि ठाम झा जीक किछु पूर्ण-कालिक आ किछु सामयिक यजमान सेहो छथि जतए से पूजा-पाठ, विधि-व्यवहार, संस्कार आदि से आबए वाला दक्षिणा झा जी लेल त पैघ सहारा छैन्हे बरमहल हमरो सभ के सिंघारा-लिट्टी के जोगार अछि! लगनक समय मे झा जीक व्यस्तता किछु विशेष बढि जाएत छैन्ह ! वर्तालापक क्रम मे हम्मर संस्कृत उच्चारण से प्रभावित ओ पूजा-पाठ मे हमर सहायता सेहो लैत छथि! हमरो विनोदी मोन के ई काज एक टा अद्वितीय मनोरंजन बुझाएत अछि !
ऐंह .... अजुका लगन त बड़ जोरगर छैक ! भिनसरे अन्गैठी लैत झा जी कहि रहल छथि... दिन मे मगरदही मे एक गोट जनेऊ करेबाक अछि, फेर थानेश्वर थान मे एक-गोट व्याह आ राति मे फेर काशीपुर मे विवाह !!! कहै छैक नहि, ‘भगवान दैत छथिन्ह त' छप्पर फारि के....’ से झा जीक मुँहक बात खतमो नहि भेलैन्ह कि एक गोट आओर यजमान पहुंचि के अनुनय विनय कए रहल अछि ! पंडी जी, काल्हि हम्मर बेटी के लगन छैक आ आई पूजा ! मुदा पूजा कराएत के ? आई त झा जी पहिनहि ब्लैक मे बुक छथि ! झा जी हमारा पुछैत छथि ! हमहूँ हंसिये मजाक मे राजी भ' जाएत छी ! सांझ मे फेर यजमान बजाबए लेल आबैत अछि ! आई हम्मर संस्कृत ज्ञानक 'अग्नि-परीक्षा' अछि ! तें किछु घबराहट त' अछि मोन मे मुदा प्रकट नहि करैत छी ! हाँ, झा जीक डेलबाह सेवकराम के सभ किछु बुझल छैक ! ओ हमारा साथे अछि ! से किछु भरसाहा अछि !
एम्हर जा धरि हम हाथ पैर धोवैत छी, ओम्हर सेवक सभ जोगार केने तैयार अछि ! हमहूँ झट याजमानक चुरू मे पानि दए, "अपवित्रः पवित्रो वा... पढ़ाबैत पान सुपारी कलश-गणेश कए फट से "एकदा मुनयः सर्वे.... से होएत 'लीलावती-कलावती कन्या...' के कथा कहैत "ॐ जय जगदीश हरे...." करवा दैत छी ! एम्हर हम अप्पन पोथी पतरा समेट रहल छी कि एक झुंड जनि जाति आबि के पंडी जी ओम्हर चलियऊ ! आब ओम्हर चलियऊ के शोर करब शुरू कए दैत अछि ! हम पुछैत छी, "आब ओम्हर कि छैक ? पूजा त' भ' गेल... छुटैते महिला मंडल के मुखिया उपहासपूर्ण स्वर मे कहैत छथि, यौ पंडी जी ! त' घिढारी नहि करेबैक ? ले बलैय्या के... आब त' फँसि गेलौंह... ओ त’ सत्य-नारायण कथाक पोथी छल त' पढि देलियैक... आ अब घिढारी की होएत छैक ? एक बात त' बुझैत छियैक ने, लगन मे उमताएल मिथिलानी के सभ से चोटगर निशान पंडीये जी पर पड़ैत छैक ! से हमरा मौन देख ओ सभ रसगर व्यंग्य-बाण छोड़ी रहल छथि ! हमरा मोने मोन झा जी पर तामस उठि रहल अछि, 'ओ हमारा कहलथि ने किए जे एतय घिढारियो छैक...' !! मुदा एखन त' सभ से महत्वपूर्ण अछि ई यजमानीक जाल से निकलनाय ! खैर जल्दबाजी के अभिनय करैत हम कहैत छी " जल्दी घिढारी के तैय्यारी करू नहि त हमारा छोडू... दोसरो ठाम काज अछि!" कहि त देल मुदा आब की ? हमरा त एहि विषय मे किछु बुझि नहि ! फेर ध्यान आएल, जे कतेक रास लगन व्याहक खेलल सेवक त' हमरा संघे अछि, तहन एकरे से मंत्रणा कएल जाए ! सेवक हमारा घिढारी के विध बता कहैत अछि जे जाऊ ने किछु पढि देबैक... के बुझैत छैक... !! मुदा हमारा लग यक्ष प्रश्न छल कि पढ़ल कि जाए ! इएह उहा-पोह मे ओम्हर सभ तैय्यारी कए जनि-जाति गीत-गारि गाबैत पंडी जी के शोर क' रहल छथि ! हमरा ई चारि डेग चारि कोस लागि रहल अछि ! खैर ... ओतहुका सिचुएशन पर आधारित चट-पट एक टा मंत्र गढैत छी! कन्या आ कन्याक माता-पिता घी लेने ठाढ़ छथि आ आब गोबर के बनल गोसाईं पर ढारता ! ओम्हर विधि चालू होएत अछि आ एम्हर हम्मर मंत्र,
"माता सहित पिता पुत्री ! घृत धारम खरा-खरी !!"
यजमान हमरा साथे-साथ पॉँच बेर इएह मंत्र के दोहराबैत छथि. हतप्रभ गीत-गाईन सभ प्रशंसाक दृष्टि से देखैत छथि, स्वाइत पहिल बेर हुनका लोकनिक गिढारीक मंत्र बुझि मे आबि रहल छैन्ह... सभ किछु सकुशल, सानंद संपन्न ! हमहू यथेष्ट दक्षिणा आ सम्मानक संग बिदा होएत छी ! त' आब कहियौ, सत्ये ने... "हंसियों मजाक मे सीखल बात कखनो-कखनो बड़ उपयोगी भ' जाएत छैक !"
- करण समस्तीपुरी


text:
भदौरे तमागी
भदौरे तमागी नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी । [२]
विषय सूचीसभ
जनसङ्ख्या[सम्पादन करी]
नेपालक वि.सं. २०६८ क जनगणना अनुसार भदौरे तमागीक जनसङ्ख्या ३,२५७ अछि । जाहिमे ८७५ घरमूली अछि । ई स्थानक सन् २०११ क नेपालक जनगणना अनुसार पुरुषक सङ्ख्या १,४६८ आ महिलाक सङ्ख्या १,७८९ रहल अछि ।
सन्दर्भ सामग्रीसभ[सम्पादन करी]
- ↑ "नेपालक जनसंख्या २०६८", केन्द्रीय तथ्याङ्क विभाग, अभिगमन तिथि २०११।
- ↑ .gov.np/ne-vdc-information/ "कास्की जिलाक गाविससभ", नेपाल सरकार, सङ्घीय मामिला तथा स्थानीय विकास मन्त्रालय, नवम्बर २०१५।